text:
Kacaturkeun aya hiji nagara,
Nagara Pasir Batang Anu Girang.
Nagara mahmur kerta raharja,
gemah ripah loh jinawi.
Rajana Prabu Ageung Tapa,
praméswarina anu geulis Nitisuari.
Geus lawas mangku kaprabon,
ngaheuyeuk dayeuh ngolah nagara,
kalawan adil tur wijaksana.
Kangjeng Raja kagungan putra tujuh,
putrana téh istri sadayana.
Anu cikal jenenganana Purbararang,
anu kadua Purbaéndah,
anu katilu Purbadéwata.
anu kaopat Purbakancana
anu kalima Purbamanik.
Nu pangais bungsu Purbaleuwih.
Ari bungsuna, Purbasari Ayu Wangi.
Kangjeng Raja geus lawas mangku kaprabon,
aya niat badé lirén tina kalungguhanana,
badé teras ngabagawan nyirnakeun pikir.
Lajeng badanten sareng praméswari,
ngabadantenkeun pigentoseunana,
jadi ratu di Nagara Pasirbatang Anu Girang.
Duanana sapuk milih pigentoseunana,
nyaéta si bungsu Purbasari Ayu Wangi.
Énjingna Kangjeng Raja ngayakeun kempelan.
Patih, paramantri, paraponggawa sami hadir.
Hémpak sadayana pangagung di Paséban Agung.
Rahayat karumpul ngariung di alun-alun.
Pok Kangjeng Raja sasauran, nyarioskeun niatna,
seja masrahkeun kaprabon lajeng ngabagawan.
Ari anu ditunjuk janten gegentosna,
nyaéta putri bungsu Purbasari Ayu Wangi.
Kangjeng Raja teras jengkar ti karaton.
Putrana anu cikal, Purbararang,
kacida ambekna pédah teu kapilih jadi ratu.
Boga rasa kalindih ku Purbasari.
Purbasari dicarékan béak beresih,
tuluy diboboréhan ku kéler nahun,
awak jeung beungeutna jadi lestreng.
Purbasari diusir ti karaton,
disingkurkeun ka Gunung Cupu,
dianteurkeun ku Paman Léngsér,
disina cicing di saung butut sisi lamping.
Kacaritakeun di Kahiyangan,
Guru Minda putra Sunda Ambu,
ngimpi patepung jeung putri geulis,
rupana sasemu jeung Sunan Ambu.
Jorojoy timbul rasa cintana ka éta putri,
kadudut kalbu kapentang asmara.
Waktu riungan di paséban Kahiyangan,
Guru Minda maling-maling neuteup Ibu,
anu sasemu jeung putri dina impianana.
Kalakuan Guru Minda dianggap salah.
Guru Minda dititah indit ti Kahiyangan,
sarta kudu ka Buana Pancatengah.
Di dinya Guru Minda baris patepung
jeung putri anu sasemu jeung Sunan Ambu.
Guru Minda dibéré baju lutung,
anu kudu dipaké di Buana Pancatengah.
Ceuk Sunan Ambu, éta téh mangrupa jalan
sangkan bisa papanggih jeung putri téa.
Guru Minda turun ti Kahiyangan,
nya anjog ka hiji leuweung geledegan,
leuweung anu aya di Buana Pancatengah.
Rap baju lutungna dipaké,
jleg baé minda rupa jadi lutung.
Lutung lain salutung-lutungna,
tapi lutung anu kasarung ku lampahna.
Nya disebut baé Lutung Kasarung.
Urang caturkeun deui Nagara Pasirbatang.
Purbararang anu ayeuna geus jeneng ratu,
gawéna ngan sukan-sukan jeung curak-curak.
Hiji mangsa, Ratu hayang daging lutung.
Tuluy ngajurungan Paman Léngsér,
nitah Aki Panyumpit ngala lutung.
Lutung kudu kabawa pasosoré poé éta,
lamun paménta Ratu teu kacumponan,
Aki Panyumpit baris ditugel jangga,
dihukum pati ku cara diteukteuk beuheung.
Henteu talangké, Paman Léngsér indit,
ngajugjug ka imah Aki Panyumpit.
Kasampak Aki jeung Nini Panyumpit,
keur araya di imahna, teu kamarana-mana.
Barabat atuh Paman Léngsér cacarita,
nyaritakeun pamundut Ratu Purbararang.
Pamundutna mah henteu sabaraha,
ngan teuing ku beurat hukumanana,
mun teu hasil baris ditugel jangga.
Ku Aki Panyumpit disanggupan.
Aki Panyumpit indit ka leuweung,
mawa sumpit jeung paserna,
nyoréndang koja si déngdék poé.
Datang ka leuweung, teuing ku anéh,
henteu manggih sasatoan hiji-hiji acan.
Taya banténg, uncal, atawa mencek,
malah taya landak-landak acan.
Lutung anu biasana patinggurayang,
harita mah teu kadéngé sora-sorana acan.
Aki Panyumpit geus pegat pangharepan,
mangkaning poé geus mimiti reupreupan.
Keur kitu, dina hiji tangkal anu gedé,
aya lutung keur diuk campego dina dahan.
Aki Panyumpit bungahna kaliwat saking.
Terus lutung disumpit, teu beunang.
Disumpit deui sababaraha kali,
lutung bisa pisan nyingcetkeun paserna.
Paser hiji gé taya nu ngagaris-garis acan.
Keur kitu, lutung téh ngomong,
“Oah, Aki Panyumpit, montong nyumpit!
Da kula mah moal kabur ieuh,
arék nurut kana sakahayang Aki!”
Aki Panyumpit kagét kabina-bina,
ngadéngé lutung bisa ngomong.
“Sukur, Utun, hayu atuh geura turun!”
Jrut lutung turun tina tangkal,
tuluy nyampeurkeun ka Aki Panyumpit.
Aki Panyumpit leumpang gagancangan,
sieun teu kaburu mawa lutung ka nagara.
Lutung ngiclik nuturkeun Aki Panyumpit.
Geus aya deui baé kajadian anu anéh.
Sasatoan anu tadi aruweuh, araya deui.
Aki Panyumpit kabéngbat ku moro.
Meunang uncal sapasang jeung mencek.
Diasupkeun kana koja si déngdék poé.
Lat poho kana dawuhan Ratu,
datang ka imah panonpoé geus surup.
Isukna lutung kakara dibawa ka karaton.
Aki Panyumpit sasadu ka Purbararang,
bari nyaritakeun lalakonna meunang lutung.
Aki Panyumpit dihampura ku Purbararang,
henteu tulus dihukum ditugel jangga,
sabab meunang lutung anu kacida gedéna.
Malah sabalikna tina sangkaan,
Aki Panyumpit dibéré rupa-rupa hadiah.
Dibéré kuda dawuk ruyung jeung rarahabna,
sarta dibéré batur lima kuren tamba keueung.
Geus datang kana mangsana dipeuncit,
lutung teuing ku giras, hésé ditéwakna.
Dikepung ku jalma pirang-pirang,
kalah luluncatan ngaruksak paparabotan.
Eusi karaton burak-barik burakrakan.
Lutung henteu jadi dipeuncitna.
Ti dinya Purbararang nitah Paman Léngsér,
nganteurkeun lutung ka Gunung Cupu,
keur pibatureun putri bungsu Purbasari.
Kocap lutung geus aya di Gunung Cupu,
ngabaturan Purbasari anu keur prihatin.
Lutung karunyaeun ningali kaayaan Purbasari.
Awak hideung, papakéan rudin rudag-radig.
Barangdahar sakapanggihna saaya-aya.
Reup peuting, saré dina palupuh sabébék.
Tapi sorotna béda, aya semu Sunan Ambu.
“Boa-boa ieu putri dina impian téh,
keur dipingit ditapakeun,” gerentes lutung.
Reup peuting, lutung mapatkeun sirep.
Lenggut Purbasari katarajang tunduh,
les baé kulem teuing ku tibra.
Lutung ngegédogkeun salira.
Jleg baé ngajanggélék jadi Guru Minda.
Biur ngapung, jog anjog ka Kahiyangan.
Wawartos ka Jeng Ibu Sunan Ambu,
palay misalin putri Purbasari.
Kapalayna ditedunan ku Sunan Ambu.
Biur ngapung, jleg ka urut tadi, jadi deui lutung.
Isuk-isuk Purbasari ngulisik, tuluy hudang.
Kagét liwat saking ningali kaayaan anu béda.
Saré dina katil emas, kasurna tujuh susun.
Kamarna dipapaés emas berlian patinggurilap.
Saung butut robah jadi istana murub mubyar.
Pok Purbasari nyarita ka lutung,
“Utun, urang aya di mana, kasasar ka mendi?”
“Teu ka mana teu ka mendi, ieu mah pisalin lutung,
ladang nyileuk sapeupeuting.”
Purbasari dititah mandi di tampian istana anyar.
Gejebur mandi, diruruan sakujur badan.
Baranyay cahayaan, katémbong deui geulisna.
Réngsé mandi, papakéanana ogé diganti,
ku baju beunang nyadiakeun parabujangga,
anu ditunda dina kandaga emas di balé kancana.
Barang rap, nu geulis wuwuh murub-mubyar.
Geulis kawanti-wanti, éndah kabina-bina.
Lutung ngalingling ngadeuleu maling.
“Geulis temen Putri Purbasari,
geulis tanding widadari, semuna ngala ka Ambu.”
Ibur salelembur, éar sajajagat,
Di lamping Gunung Cupu aya istana agréng,
cahayana ngempur munggah murub mubyar.
Ahirna kaémpér-émpér ka karaton.
Paman Léngsér diutus pikeun muguhkeun,
sanggeus balik deui ka karaton hariweusweus,
bébéja ka Purbararang yén éta téh istana Purbasari.
Purbararang datang bedangna, bijil sirikna.
Nyieun tarékah pikeun nganyenyeri Purbasari.
Purbasari dititah ngabendung walungan,
keur marak lebah Leuwi Baranangsiang.
Éta bendungan kudu anggeus sapeuting,
lamun teu cumpon Purbasari ditugel jangga.
Ngadéngé paréntah kitu, Purbasari bati sedih.
Datang peuting ngan ukur bisa gulang-guling.
Lutung metakeun sirepna, Purbasari saré tibra.
Lutung mujasmédi neneda ka Sunan Ambu,
ménta sangkan Leuwi Baranangsiang dibendung.
Isukna, isuk-isuk pisan sumebar béja,
yén Leuwi Baranangsiang geus dibendung.
Aya anu nepikeun éta béja ka karaton.
Teu kungsi lila ti harita,
Purbararang jeung adi-adina anu lima,
arindit rék marak ka Leuwi Baranangsiang.
Diiring ku méh sakabéh pangeusi karaton.
Ditéma ku pirang-pirang rahayat,
bari marawa pakakas pikeun marak.
Datang ka Leuwi Baranangsiang,
Léngsér nabeuh bendé tanda marak dimitian.
Brus atuh jelema kabéh ancrub ka leuwi.
Anu nyair, anu ngecrik, anu ngobéng ogé aya.
Laukna rupa-rupa jeung teuing ku loba.
Purbararang marak di nu caina linduk,
ngahaja milih tempat anu sakira loba laukan.
Ari Purbasari marak di girangeunana,
marak sorangan teu campur jeung nu lian.
Keur kitu lar aya nonoman kasép ngaliwat.
Ngakukeun ngaran Guriang Kawung Luwuk.
Padahal nu saéstuna éta nonoman téh
Guru Minda anu teu maké baju lutungna.
Purbararang bogoheun ka éta nonoman,
tapi ku Sang Guriang ditolak sapajodogan.
Malah terus nyampeurkeun ka Purbasari,
marak paduduaan bari suka bungah.
Lir nu ngahaja mapanas ka Purbararang.
Purbararang panas haténa liwat saking.
Tuluy nitah Purbasari diperih pati deui,
dititah ngala banténg lilin suku gading.
Mun teu bukti, ditugel jangga hukumanana.
Ngadéngé paménta anu sakitu banggana,
Purbasari ceurik asa diteungteuinganan.
Tapi teu burung indit ka leuweung,
sosoranganan néangan banténg lilin.
Banténg kapanggih ngadangong di sampalan,
Purbasari ngayekyek sieun nénjo banténg.
Keur kitu torojol aki-aki kundang iteuk.
Ngakukeun ngaran Ki Kuwu Heubeul Isuk.
Padahal saenyana Guru Minda anu nyamur.
Purbasari ménta tulung pikeun néwak banténg.
Banténg digupay ku Ki Kuwu Heubeul Isuk.
Banténg nyampeurkeun, brek depa hareupeunana.
Ki Kuwu ménta buuk Purbasari salambar,
terus ditalikeun kana janggot banténg lilin,
dipaké nungtun banténg minangka tambangna.
Banténg lilin ditungtun ku Purbasari,
nurut najan ditungtun ngan ku buuk salambar.
Banténg dibawa ka jero dayeuh nagara.
Jog ka alun-alun, banténg dicangcang di dinya.
Dina tangkal caringin kurung juru alun-alun.
Ti dinya Purbasari asup ka jero karaton,
bébéja ka Purbararang yén paméntana katedunan,
banténg lilin suku gading mata beureum,
ngadungkuk sagedé saung buruk.
Harita kénéh Purbararang indit ka alun-alun.
Barang bréh ningali banténg ngarasa hémeng.
Aya banténg teuing ku alus jeung gedé deuih.
Purbarang nyampeurkeun banténg lilin,
tapi banténg ujug-ujug lumpat ka karaton,
tuluy ngamuk nubrukan sagala barang.
Bereyek paraponggawa ngepung banténg.
Tibatan beunang kalah ka loba nu kaleyek.
Ti dinya banténg kabur asup ka leuweung.
Purbararang beuki ambek baé ka Purbasari.
Tuluy ngajak paalus-alus ngahuma.
Lamun Purbasari éléh, baris dihukum pati.
Purbararang ngahumana di tanah anu subur,
parabotna lengkep jeung binihna loba.
Ari Purbasari dititah ngahuma di tanah angar.
Parabotna ngan saukur kujang buntung,
ditambahan ku boboko buntung sahiji.
Harita kénéh ogé Purbararang ngeprik rayat,
pikeun kerja bakti ngamimitian ngahuma.
Purbasari kalah ka bingung leuwih ti misti.
Rék ngamimitian ngahuma, ti mana mimitina.
Purbasari geus pasrah, narima kana takdir.
Ari batur pakumahana ngan ukur lutung.
Lutung mapatkeun sirep, reup Purbasari saré.
Lutung morosotkeun baju lutungna,
janggélék jadi Guru Minda anu kasép.
Biur ngapung ngajugjug ka Kahiyangan,
ménta pitulung ka Sunan Ambu.
Paméntana ditedunan ku Sunan Ambu.
Isukna, der Purbasari ngamimitian ngahuma,
dibantuan ku parabujangga jeung pohaci.
Tanah anu tadina angar lantaran cadas ngampar,
dadak sakala robah jadi tanah anu léndo.
Binihna binih petingan beunang ti Kahiyangan.
Anu digarawé teuing ku gancang jeung tapis.
Huma anu sakitu legana téh bisa réngsé sapoé.
Paréna morontod sarta teu keuna ku hama.
Barang tepi kana waktuna saémbara,
anu dijadikeun patokanana téh hasilna.
Jaksa anu baris méré pangajén geus sayaga,
kitu deui sakumna rahayat nu rék nyaksian.
Beubeunangan ngahuma Purbararang,
henteu sabaraha lantaran loba nu hapa.
Ari beubeunangan ngahuma Purbasari,
ngahunyud jeung ranggeuyanana baleuneur.
“Purbasari anu unggul!” ceuk Jaksa.
Rayat surat ngageder tandaning panuju.
Éléh ngahuma, Purbararang beuki panasaran.
Terus ngajak pangeunah-ngeunah kaolahan.
Purbararang ngeprik sakabéh juru masak,
der ubyag marasak di dapur karaton.
Jelema pahibut di dapur tangka heurin usik.
Tapi leuwih loba anu rék ngadon ngasaan,
batan anu digawé nyieun kaolahanana.
Ari Purbasari masakna di istanana baé,
dibantuan ku Pohaci Wiru Mananggay.
Datang kana mangsana saémbara,
rupa-rupa kadaharan ngabarak di karaton.
Sawatara urang anu ditunjuk jadi jaksa,
mimiti ngasaan kaolahan beunang Purbararang.
Rupa-rupa koméntarna, tapi kabéh taya nu alus.
Ceuk ieu cawérang, ceuk itu kurang samara.
Ceuk itu kurang uyah, ceuk ieu asin teuing.
Ari kana kaolahan Purbasari, taya nyawad.
“Nagara kawon!” ceuk jaksa ngagorowok.
Rayat surak ambal-ambalan tandaning suka.
Purbararang kalah beuki malik teu suka,
tuluy ngajak paalus-alus samping beunang ninun.
Samping Purbararang beunang ninun taun-taun,
lobana tilu puluh teu kurang teu leuwih.
Samping beunang ninun Purbasari,
ngunung-ngunung lobana sawidak lima.
Jaksa mariksa samping nu disaémbarakeun.
Samping Purbasari leuwih panjang tur kerep.
“Sinjang Purbasari leuwih alus!” ceuk jaksa.
Rayat émprak patarik-tarik tandaning sapuk.
Dasar bedang henteu kapalang,
Purbararang ngajak paalus-alus awak.
Dua putri nangtung di papanggungan,
disaksian ku jaksa jeung sakumna rayat.
Jaksa kolot nyureng bari ngahuleng,
wuwuh bingung nangtukeun piunggulna.
“Geulis sarua geulisna, lenjang sarua lenjangna.
Tapi lamun diawas-awas, diilik-ilik masing telik,
Purbararang awakna rada bongkok méongeun!”
“Hurséééh, Purbasari unggul!” rahayat surak.
Purbararang ambekna lain kaulinan,
terus ngajak pakasép-kasép kabogoh.
Purbararang ngasongkeun kabogohna,
Indra Jaya satria kasép ngalémpéréng konéng.
Ari Purbasari ngan ukur bisa merebey mili.
Salila ieu batur keueungna ngan ukur lutung.
Éta anu ku Purbararang dianggap kabogohna.
Purbasari éléh, sakumna rayat milu nalangsa.
Purbasari geus pasrah rék ditugel jangga.
Logojo geus rék ngaheumbatkeun gobang.
Keur kitu, lutung ngagédogkeun awakna.
Porosot baju lutung ngalumbuk lebah sukuna.
Janggélék jadi Guru Minda ti Kahiyangan.
Kabéh anu nénjo colohok mata simeuteun.
Galécok ngomong jeung padabaturna.
Satria ti mana, lalaki ti mendi?
Kakasépanana teu nyésakeun keur batur!
Guru Minda ngakukeun kabogoh Purbasari,
henteu kudu dijaksaan deui, da kabéh geus tingali,
kasépna ngaleuwihan ka Indra Jaya.
Rayat anu keur carolohok gancang sarurak,
“Hurséééh, Purbasari unggul, Purbararang éléh!”
Minangka hadiahna, Purbasari ngadeg raja,
ari Purbararang kudu daék ditugel jangga.
Purbararang ceurik bari nyembah acong-congan.
“Adi, neda hirup,” Purbararang ngageuri.
Rahayat saalun-alun, ngageder patingjorowok.
“Hutang nyeri bayar nyeri, hutang lara bayar lara!”
Tapi, dasar Purbasari gedé hampura welas asih,
Purbararang dihampura, teu tulus dihukum pati.
Kilang kitu, ari dihampura pisan henteu,
sabab pagawéan goréng kudu baé aya wawalesna.
Purbararang dijadikeun purah ninun unggal poé,
Purbaéndah dijadikeun purah ngantéh,
Purbadéwata purah ngarumat seupaheun,
Purbakancana purah ngarumat goah jeung leuit,
Purbamanik ngejejeman urang dapur.
Ari Purbaleuwih, anu sok ngabéla Purbasari,
dikawinkeun ka Ki Bagus Lembu Halang,
nu jadi patih di Pasir Batang Anu Girang.
Di luar karaton, Indra Jaya ngamuk,
bari sosoak nangtang gelut ka Guru Minda.
Guru Minda nangtung, dihalangan ku Ki Patih.
Ki Bagus Lembu Halang maju ka pakalangan,
teu sakara-kara Indra Jaya taluk ku sageprakan.
Indra Jaya ménta hirup, basana rék kumawula.
Indra Jaya dihampura ku Ki Patih,
dijadikeun tukang ngarit jeung ngajaga kuda.
Ayeuna anu ngaheuyeuk Pasirbatang geus merenah,
kaprabon geus kacangking ku nu boga hakna.
from : http://dongeng-uing.blogspot.com/
Kamis, 07 Februari 2013
LUTUNG KASARUNG
Kacaturkeun aya hiji nagara,


c: text/html

text:
Minyak
Minyak atawa lisah mangrupakeun istilah generik pikeun cairan organik nu teu leyur jeung cai. Dina widang kimia, minyak dibédakeun ti lemak dumasar sipat fisikna nalika dina hawa biasa; minyak mah cair, ari lemak padet. Aya ogé istilah oli (tina oil), nu nujul ka minyak mesin mobil/motor.
Di masarakat umum, minyak biasa nujul ka minyak tanah jeung minyak kalapa.
Rupa-rupa minyak[édit | sunting sumber]
- Minyak goréng
- Minyak ésénsial
- Minyak ikan
- Lisah keletik
- Oli
- Minyak mineral
- Minyak bumi (minyak atah)
- Minyak sintétik
- Minyak sayur

robotstxt: allowed

filter: keep


text:
P
P nyaéta hurup Latin modérn anu ke-16. Dina basa Indonésia disebut pe, sedengkeun dina basa Inggris disebut pee (dibaca [ˈpiː]).
Daptar eusi
Sajarah[édit | sunting sumber]
Hurup P asalna ti hurup Proto-semitik Pi’t anu hartosna "sungut", anu ogé nurunkeun hurup Fénisia pe, sarta hurup-hurup Yunani (Pi) sarta Étruska anu ngembang ti hurup Fénisia kasebut. Kabéhanana melambangkan sada /p/, nyaéta konsonan letup dwibibir nirsuara.
Bangsa Étruska mengadaptasi alfabét Yunani sarta ngarobah sawatara wangun hurupna, kaasup Pi anu melambangkan sada /p/. Lengkungan dina hurup P Étruska henteu katutup, sarta dina sawatara variasi, lengkungan éta malahan katutup; variasi wangun katutup kasebut ogé mangrupa lambang sada /r/ dina alfabet Étruska. Bangsa Romawi mengadaptasina sarta netepkeun bentukna minangka P, ku kituna nyarupaan wangun hurup R dina alfabet Etruska sarta hurup Ro dina alfabét Yunani. Sanajan kitu, peunteun sadana béda. Pikeun melambangkan sada /r/, pamustunganana wangun varian ti Ro jeung gurat diagonal () diadaptasi jadi hurup R ku bangsa Romawi.
Pamakéan[édit | sunting sumber]
Dina basa Indonésia, Malayu, Inggris sarta sagala rupa basa anu maké alfabét Latin, hurup P melambangkan sada konsonan letup dwibibir nirsuara.
Hiji dwihuruf dina basa Inggris sarta Perancis anu melibatkan hurup P ialah "ph" anu nandakeun sada konsonan desis bibir-huntu nirsuara /f/, sarta dipaké pikeun mengalihaksarakan hurup Phi (φ) dina kecap-kecap pinjaman basa Yunani. Dina basa Jerman, dwihuruf "pf" anu nandakeun konsonan gésék bibir /pf/ mindeng ditepungan.
Panutur basa Arab henteu dawam nyebutkeun sada /p/ alatan dina basa maranéhanana euweuh sada konsonan ieu; sabalikna maranéhanana condong nyebutkeunana kawas /b/ atawa /v/.


text:
Dialog Méditérania
Dialog Méditérania nya éta forum kooperasi antara NATO jeung tujuh nagara Méditérania. Tujuan utama ti Dialog Méditérania nya éta "to create good relations and better mutual understanding and confidence throughout the region, promoting regional security and stability and explaining NATO's policies and goals"[1]. (Pikeun nyieun hubungan nu hadé jeung kasakahartian jeung konfidénsi sapanjuru wewengkon, ningkatkeun kaamanan régional jeung stabilitas jeung nerangkeun tujuan jeung aturan NATO)
Nagara nu mangrupakeun bagian ti Dialog Méditérania nya éta:
- Citakan:Country data Algeria Aljazair
- Israél
- Mauritania
- Citakan:Country data Morocco Maroko
- Citakan:Country data Egypt Mesir
- Tunisia
- Citakan:Country data Jordan Yordania


text: 1Bari neuteup ka rengrengan Majelis, Paulus mihatur, “Para saderek! Dugi ka wanci ieu, simkuring lumampah di payuneun Allah kalawan budi rasa anu saiklas-iklasna.” 2Kakara sakitu sasauranana, ku Panghulu Agung Ananias, anjeunna dititah dicabok ku anu deukeut ka anjeunna. 3Tapi ku Paulus dibales kieu, “Eh jalma pupulasan, anu lir tembok bodas balas dikapur, anjeun engke bakal keuna ku panyabok Allah. Anjeun, di dieu teh, keur ngahakiman anu saluyu jeung hukum Toret. Naha marentah nyabok, apan eta teh mengpar tina hukum” 4Geus kitu, anjeunna aya anu nyentak, “Maneh wani kumalancang ka Panghulu Agung Pangeran?” 5Walon Paulus, “Panginten simkuring teh, sanes Panghulu Agung. Leres, cek Kitab oge: ‘Maneh ulah ngagorengkeun anu jadi pamingpin bangsa.’ ” 6Saterusna, dumeh Paulus terangeun yen eta majelis teh diwangun ku golongan Parisi jeung Saduki, anjeunna mihatur kieu, “Saderek-saderek, simkuring teh urang Parisi, turunan Parisi. Dugi ka ngalaman sarupi kieu teh lantaran percaya kana pihudangeunana anu maraot.” 7Balukar tina ucapanana, ger bae, di dinya jadi cekcok antara golongan Parisi jeung golongan Saduki, nya pabentar paham. 8Sababna, cek kayakinan urang Saduki mah kiamat, malaikat, atawa roh teh euweuh; sabalikna, urang Parisi mah percaya yen aya. 9Tuluyna mah, eta dua pihak jadi patorong-torong. Neut, sawatara ahli Kitab ti golongan Parisi narangtung terus padu, pokna, “Eta jelema cek kaula euweuh kasalahanana! Kawasna bae, aya roh atawa malaikat anu sasauran ka manehna.” 10Ku sabab pasentrokan beuki harengheng, komandan inggiseun, bisi Paulus dipagorenyangkeun; tuluy anjeunna marentah pasukan kudu turun ngabedol Paulus ti tengah sidang, sina diasupkeun ka markas. 11Barang geus peuting, Gusti Jungjunan urang nembongan ka Paulus, ngadeg sagigireunana sarta ngadawuh, “Sing gede hate. Sabab sakumaha maneh geus sakitu wanina jadi saksi Kami di Yerusalem; engke, di nagara Rum oge, kudu kitu.” 12Poe isukna, urang-urang Yahudi teh nyieun komplotan; seug maranehna sarumpah yen moal nyatu moal nginum samemeh bisa maehan Paulus. 13Eta komplotan teh, lobana, opat puluh urang leuwih. 14Maranehna daratang ka Panghulu Agung, ngaromong kieu, “Abdi sadaya parantos sarumpah moal neda moal nginum samemeh tiasa maehan Paulus. 15Mugi bapa sareng Mahkamah Agama usul ka komandan, supados si Paulus dibantun deui ka dieu, pura-pura bade dipariksa deui langkung paos. Abdi-abdi sanggup maehan manehna samemeh dongkap ka dieu.” 16Sukur eta akal jahat teh katohyan ku alona Paulus, anak dulurna awewe. Tuluy manehna indit ka markas, menta nepungan Paulus sarta popoyan. 17Geus kitu, Paulus nyauran hiji opsir; saurna, “Pangdeuheuskeun ieu budak ngora ka komandan, bade aya pisanggemeun.” 18Tuluy ku eta opsir, manehna dibawa ka komandan sarta pokna, “Sakitan Paulus ngageroan ka abdi, nyuhunkeun dipangdeuheuskeun ieu pamuda, aya anu bade diunjukkeun.” 19Ceg, komandan nyekel kana leungeun si pamuda tea, terus dibawa nyingkur sarta dipariksa, “Aya beja naon?” 20Jawabna, “Juragan, urang Yahudi teh parantos baradami. Enjing, Paulus teh bade disuhunkeun supados juragan nyandak deui anjeunna ka pangadilan, pura-purana mah bade diparios deui anu langkung paos. 21Tapi eta teh, ulah dipercanten; margi sayaktosna mah, anjeunna teh bade dipegat ku opat puluh jalmi langkung. Maranehna parantos sarumpah moal neda moal nginum samemeh tiasa maehan Paulus. Ayeuna, maranehna parantos taki-taki kantun ngantos putusan ti juragan.” 22Si pamuda teh ku komandan dijurung balik bari diomat-omatan, “Kahade, ulah kanyahoan yen maneh bebeja ka kami.” 23Geus kitu, komandan manggil perwirana duaan sarta parentahna, “Siapkeun perjurit dua ratus urang, pasukan kuda tujuh puluh urang, pasukan tumbak dua ratus urang; inditkeun engke peuting pukul salapan ka Kesarea. 24Anteurkeun Paulus ka gupernur Peliks, sadiakeun kalde tumpakaneunana. Jaga sing kuat, ulah nepi ka cilaka.” 25Ti dinya komandan nyieun surat: 26“Konjuk hing pangersa anu mulya, gupernur Peliks. Ieu serat ti simkuring, Klaudius Lisias; ngahaturkeun wilujeng. 27Ieu jalmi ditangkep ku urang Yahudi bade dipaehan, nanging kabujeng dicegah ku simkuring sareng pasukan. Salajengna, manehna, ku simkuring dibebaskeun; margi manehna ngakukeun warga nagara Rum. 28Nanging supados katalungtik perkawis dakwaanana, ku simkuring dijagragkeun ka Mahkamah Agama maranehna. 29Anu kapendak ku simkuring, dakwaan ka manehna teh ngeunaan sual-sual hukum Toret maranehna. Dosana nu manjing hukum pati atanapi bui mah, teu aya. 30Teras aya jalmi ngawartosan, yen aya komplotan anu masang baya bade maehan ka manehna. Ku margi kitu, ku simkuring diparentahkeun dibantun ka kersa gupernur. Ka pihak anu ngadakwa, parantos diwartosan yen ieu perkawis kedah diasongkeun ka kersa salira.” 31Saluyu jeung parentah, peutingna, Paulus dicokot ku pasukan pangawal dibawa ka nagara Antipatris. 32Isukna, sabagian pasukan baralik deui ka markas. Sedengkeun anu ngawal Paulus saterusna mah, ngan pasukan kuda. 33Sadatangna ka kota Kesarea, surat disanggakeun ka gupernur sarta Paulus diserenkeun. 34Sanggeus surat diaos, gupernur mariksa ka Paulus asal ti propinsi mana. Sanggeus kauninga yen asalna ti Kilikia, 35saur gupernur, “Perkara maneh baris dipariksa ku kami, lamun nu ngadarakwana geus ka darieu.” Paulus, ku anjeunna, ditahan di karaton raja Herodes.


text:
Tumbila
Tumbila (atawa tumila) mangrupakeun serangga peuting (nokturnal) ti famili Cimicidae nu hirup salaku hématofagi, nyeuseup getih manusa jeung inang getih-haneut lianna.
Daptar eusi
Biologi[édit | sunting sumber]
Genera jeung spésiés[édit | sunting sumber]
Tumbila biasa (Cimex lectularius) mangrupakeun kutu nu pangbisana ngaluyukeun manéh jeung ligkungan, sumebar di wewengkon nu iklimna sedeng ti jaman kuna. Spésiés lianna kayaning Cimex hemipterus nu aya di wewengkon tropis (kaasup Florida), nu ogé sok nyerang ternak jeung kalong, sarta Leptocimex boueti nu aya di wewengkon tropis Aprika Kulon jeung Amérika Kidul, sok nyoco kalong jeung manusa. Cimex pilosellus jeung C. pipistrella utamana nyoco kalong, sedengkeun Haematosiphon inodora, spésiés ti Amérika Kalér, utamana nyoco ternak.
Dedegan[édit | sunting sumber]
Tumbila sawawa kelirna coklat semu beureum, depé, lonyod, bulu mikroskopik sahingga katémbong garis-garis, tanpa jangjang, panjangna 4-5 mm sarta gerakna laun. Anakna nu kakara megar awakna sepa, beuki gedé beuki nyoklatan.
Daharna[édit | sunting sumber]
Ilaharna mah tumbila téh getolna peuting, utamana wanci janari, tapi bisa ogé pabeubeurang, mun aya kasempetan. Tumbila ieu katarik ku haneut jeung gas karbon dioksida, nyoco maké 'tulalé' nu dua solobongna: hiji jang nyuntikkeun ciduh nu ngandung anti-koagulan jeung anéstétik/pangbaal, hiji deui jang nyerot getih. Sanggeus nyoco salila kira lima menit, sakadang tumbila balik deui ka panyumputanana. Tapak nyoco téh biasana kakara karasa sababaraha menit atawa sa-jam-an sanggeusna, salaku réaksi dermatologis kana zat anu disuntikkeun. Najan bisa hirup tanpa dahar nepi ka 18 bulan, tumbila ilaharna néang cocoeun unggal lima-sapuluh poé.
Kadang, mun dicoco tumbila, urang sok ngarasa kotor. Padahal, tumbila mah katarik sotéh ku karbon dioksida tina engapan, lain ku kokotor atawa nu lianna, sarta ukur nyedot getih, tara kana runtah. Kaberesihan lingkunganana euweuh patalina jeung pangaruh tumbila ka awak urang.
Najan awak tumbila bisa baé mawa patogén na awakna, kayaning wabah Bubonik jeung hépatitis B, tapi can kungsi aya laporan ngeunaan tépana ieu panyakit ngaliwatan ieu kutu, aya ogé nu keuna ku impéksi kulit tina tatu urut nyocona alatan.
Baranahan[édit | sunting sumber]
Tumbila bikang bisa endogan nepi ka lima sapoéna, sarta 500 sapanjang hirupna. Panjang endogna kira 1 mm (kira sagedé lisa, bisa katempo), warnana bodas.
Aya sababaraha spésiés tumbila nu jaluna boga sarupaning cocok nu disékrésikeun ku jaluna sanggeus jalangan nu nutup palawangan bikangna sahingga jalu nu séjén teu bisa ganggu.
Dina Xylocaris maculipennis, jaluna bisa 'némbak' jalu lian nu keur jalangan, sahingga gén anu asup kana aliran getih bisa ngalir ka bikang korbanna. Dina A Natural History of Sex, Adrian Forsyth nulis "Spérma nu merkosa téh asup kana vas deferens korban jaluna sahingga dipaké ku korbanna nalika kopulasi" ("The sperm of the rapist enters the vas deferens of his male victim and is used by the victim during copulation". Kajadian ieu ogé karandapan ku kéong cai darat genus biomphalaria, nu mangrupakeun véktor sistosomiasis (Forsyth, 1991).
Gangguan[édit | sunting sumber]
Mitambeyan nyerang[édit | sunting sumber]
Aya sababaraha jalan nepi ka patempatan urang jadi aya tumbilaan. Serangga ieu bisa kabawa ti hotél, losmén/pamondokan, sarta tempat-tempat umum lianna, atawa tina parabot rumah tangga nu dibawa, pakéan ti tempat umum, jsb., tapi ilaharna mah teu langsung kabawa dina pakéan nu keur dipaké. Mun geus aya di jero wangunan mah, tumbila bisa sumebar ka rohangan-rohangan séjén, gumantung kaayaan pindingna.
Tempat nyerang[édit | sunting sumber]
Tumbila téh awakna depé, sahingga bisa nyelap dina sela-sela anu heureut, nyumput dina kasur, matras, samak, furnitur, karpét, jsb., kadang nyorangan, kadang ngumpul ngagorombol. Tumbila lain serangga sosial jeung tara nyayang, bisa nyaba sakilo jauhna pikeun néang hakaneun, tapi biasana mah nyumput sarta tetep deukeut ka mangsana di kamar saré atawa dina sofa nu sok disaréan.
Nyusud serangan[édit | sunting sumber]
Tumbila bisa disusud ku néang noda taina nu hideung dina sela kasur, atawa, teu kahaja, katindes sahingga bucat nimbulkeun coréng beureum getih. Mun ditindes, awak tumbila bakal ngaluarkeun bau féromon nu matak sebel, nu ogé bisa kaambeu dina hawa nu teu kakekeb.
Rujukan[édit | sunting sumber]
- Bedbug, Wikipédia édisi basa Inggris (23 Maret 2006).
- Interviews with employees of Smithereen Pest Control (Chicago, Illinois), August 2005 (used for semi-rewrite)
- The Flight of the Iguana, by David Quammen (ISBN 0684836262) provides detail about Xylocaris maculipennis
- A Natural History of Sex: The Ecology and Evolution of Mating Behavior, by Adrian Forsyth (ISBN 1552094812)
- Forsyth, A. Die Sexualität in der Natur. Munich: Deutscher Taschenbuch Verlag. 1991.
- Megabugs, by MacQuitty & Mound (ISBN 1898304378)
- Goddard, J.A. The Physician’s Guide to Arthropods of Medical Importance. CRC Press. 1993.
Tumbu kaluar[édit | sunting sumber]
- Getting Rid of Bedbugs - About.com
- National Pest Management Association
- Bed Bug Awareness
- Artikel rujukan:
- University of Kentucky Entomology Department article
- Dermatology Online Journal article
- "Hey! A Bedbug Bit Me!" (KidsHealth)
- University of Sydney and Westmead Hospital Department of Medical Entymology article
- eMedicine article on bedbug bites
- WebMD Medical News: Bedbugs Back in U.S. Beds: Pest Firms Report Uptick in Calls for Bedbug Busters
- Bedbugs: A Health Problem Returns to the U.S.
- Artikel kalawarta:
- Boston Herald: Tenants Feeling Bugged
- NYT: Just Try to Sleep Tight. The Bedbugs Are Back.
- NYT: Sleep Tight, and Don't Let ... Oh Just Forget About It
- New Yorker: Night Visitors
- Photograph of a bedbug feeding on a man (for scale)
- Weblog nu eusina rupa-rupa tarékah ngabasmi tumbila:
- A Picture of Me
- The Bedbug Blog
- Bedbugs Are Ruining My Life
- BBRUG Bedbug Control Command Center
- Musings of a Chicagoan: Bedbug Genocide
- Bugged Out — Komunitas online urang New York pikeun nyanghareupan épidemi tumbila di kota.
- Bed Bug Story — "A Bed Bug Success Story"


text:
Ilham Aliyev
Ilham Heydar oglu Aliyev (Azerbaijani: İlham Heydər oğlu Əliyev, ИлhaM hejдәp oғлy ӘлиeB, ایلهام علیف; gumelar di Baku, 24 Désémber 1961; umur 53 taun) nyaéta Présidén sarta pamingpin diktator Azerbaijan saprak 2003. Anjeunna nyaéta nu neraskeun Heydar Aliyev jeung klan pangawasa Aliyev. Anjeunna ogé nyaéa Pupuhu Partéy Azerbaijan Anyar sarta Komite Olimpiade Nasional.
Tingali ogé[édit | sunting sumber]
Tumbu kaluar[édit | sunting sumber]
- Loka resmi présidén Azerbaijan
- Saluran resmi YouTube ti Présidén Azerbaijan
- BBC profile: Ilham Aliyev
- Potrét pulitik Ilham Aliyev
Citakan:Current ECO Leaders Citakan:2010–2011 Middle East and North Africa protests
- Jalma hirup
- Nu gumelar taun 1961
- Inohong Azerbaijan
- Urang Azerbaijan Muslim Syiah
- Pamingpin nasional kiwari
- Grand Croix Légion d'honneur
- Alumni Institut Hubungan Internasional Nagri Moskwa
- Inohong ti Baku
- Présidén Azerbaijan
- Perdana Mentri Azerbaijan
- Pulitisi Partéy Azerbaijan Anyer
- Nu nampi Medali Emas Parlemén Yunani
- Nu nampi Tanda Jasa Abdulaziz al Saud
- Nu nampi Tanda Jasa Kajayaan jeung Kahormatan
- Nu nampi Tanda Jasa Heydar Aliyev
- Nu nampi Tanda Jasa Pangéran Suci Daniel Moskwa
- Nu nampi Tanda Jasa Kahormatan
- Nu nampi Tanda Jasa Républik Polandia
- Nu nampi Tanda Jasa Pangéran Yaroslav nu Wijaksana
- Nu nampi Tanda Jasa Sheikhulislam
- Nu nampi Tanda Jasa St. Sergius
- Nu nampi Tanda Jasa Tilu Béntang, Tingkat 1 kalawan Ranté
- Nu nampi Béntang Jasa Romania


text:
Dano Toba
Dano Toba nya éta salah sahiji dano nu panggedéna sadunya, sarta nu panggedéna tur pangkakoncarana di Indonésia.[1] Panjangna 100 kilométer, lébarna 30 kilométer, saking ku gedéna Dano Toba mah siga sagara.[1] Ditengah-tengah Dano Toba aya pulo leutik ngaranna Pulo Samosir.[1][2] Dumasar panalungtikan ti Universitas Teknologi Michigan Amérika Serikat, baheula 75.500 taun katukang, di sabudeureun wewengkon Dano Toba aya gunung bitu anu ngabalukarkeun musnahna manusa, sato, jeung tutuwuhan di sabudeureunana, batuan tur lebu vulkanikna sumebar nepi ka 2000mmjauhna tur ngabalukarkeun daérahna poék katutupan ku lebu vulkanik.[1] Tapak bituna éta gunung téh jadi kawah anu gedé tur lila kalilaan kaeusian cai jadi dano.[1] Dano Toba perenahna di sababaraha kabupatén, nya eta Kabupatén Simalungun, kabupatén Samosir, kabupatén Tapanuli Utara, kabupatén Humbang Hasundutan, kabupatén Karo, kabupaten Dairi, Sumatera Utara.[1] Ieu dano téh mangrupa tempat wisata anu kumplit, aya wisata alam, wisata spiritual, sajarah, arsitektur sarta kuliner.[2] Dano Toba miboga niléy magis jeung niléy kosmologis, sabab dipercaya minangka tempat cicingna Namboru (Tujuh déwi karuhun urang Batak).[1] Saupama masarakat Batak arék ngayakeun acara disabudeureun ieu dano, kudu sanduk-sanduk papalaku heula ka Namboru.[1]


text:
Pinding sél
Pinding sél (Basa Indonésia: dinding sel Basa Inggris: cell wall Basa Jawa: dinding sèl Basa Walanda: celwand) kurang leuwihna, mangrupakeun lapisan padet ngubeng sél baktéri, archaea, fungi, tutuwuhan, jeung ganggang. Sato jeung kalolobaan protista lianna ukur boga mémbran sél, tanpa pinding sél. Mun pinding sélna diruksak, misalna migunakeun énzim, nu nyésa téh disebut protoplas. Guna utama pinding sél taya lian salaku taméng tina gerakan fisik nu bisa ngaruksak sél.
Pinding sél tutuwuhan[édit | sunting sumber]
Pinding sél tutuwuhan ngemban sababaraha pancén: nguatkeun sél pikeun pangrojong struktur jeung mékanik, ngajaga bentuk sél, sarta ngarahkeun kamekaran sél pikeun ngabentuk tangkalna. Pinding sél ogé nyegah ékspansi nalika cai asup kana sél. Istilah turgor dipaké pikeun ngagambarkeun ieu tekenan nu dipicu kaleuwihan cai di jero sél tutuwuhan. Pinding sél jadi taméng pikeun ngalawan kuman jeung lingkungan, sarta salaku gudang karbohidrat pikeun tutuwuhan. Pinding sél téh diwangun utamana ku polimér karbohidrat nu disebut selulosa.
Gambar[édit | sunting sumber]
Rujukan[édit | sunting sumber]
- Raven, J. A. (1983). The transport and function of silicon in plants. Biol. Rev. 58, 179-207.
- Sendbusch, P. S. (2003). Cell Walls of Algae. Botany Online.


text:
Tarasi
Tarasi nya éta sambara tina lauk atawa hurang anu dibubukkeun, pangpangna sok dijieun sambel. [1] Tarasi ilaharna dijieun tina lauk laut gumantung kana jenis lauk anu dipaké jeung bahan campuran nu lainna, biasana ditambahan ku sayur jeung tipung. [2] Tarasi téh mangrupa produk pangawét tina lauk atawa rebon anu geus diolah ku cara férméntasi, digiling tuluy dipoé anu salila leuwih ti 20 poé.[3] Sakapeung mah tarasi sok dibéré gincu nepi ka warnana téh jadi warna beureum bata.[4] Tarasi miboga bau anu khas, tarasi téh osok dipaké pikeun bahan dasar sambel.[4] Tarasi udang warnana téh coklat kabeureum-beureuman, sedengkeun tarasi lauk warnana hideung. Umumna tarasi anu bahan dasarna tina hurang hargana leuwih mahal dibandingkeun tarasi lauk.[4]
Taun 1953, Dr A.G.van Veen geus ngébréhkeun yén zat giji anu aya dina tarasi (boh tarasi hurang boh tarasi lauk) miboga kandungan protein 5,6%, 2,2% lemak, 0,5% kalsium, 2,0% fosfor, vitamin B12 jeung sababaraha anti-mikroba, saperti antibiotika. [2] Tarasi diolah sacara biologis (mikrobiologis) ku sabab salila prosésna lumangsung loba mikroba, hususna baktéri laktat.[2] Di Indonésia daérah tempat nyieun tarasi nya éta Bagan Siapi-api, Indramayu, Cirebon jeung Sidoarjo.[2]. Cara nyieun tarasi nya éta bagian-bagian tina lauk anu teua samodél tulang sisik téh dipiceun tuluy dibubukeun ditambah 10% uyah tuluy ditendeun salila sabulan nepi ka bisa diprosés leuwih lanjut. [2] Tarasi ilaharna dijieun tina lauk laut gumantung kana jenis lauk anu dipaké jeung bahan campuran nu liana anu biasana ditambahan ku sayur jeung tipung. [2]
Tarasi anu alus saperti tarasi Bagan Siapi-api, Cirebon jeung Sidoarjo ku sabab bahan dasarna sok ditambahan ku sayur saperti engkol. [2] Tarasi anus sok aya dipasar nya éta tarasi nu bentukna téh jumpukan anu beuratna antara 10 nepi ka 20 kg, osok disebut tarasi delan atawa tarasi anu beuki gede di jalan.[2] Naha bet kitu? Ku lantaran tarasi bahan dasarna campuran tina tipung tapioca jeung bahan-bahan sayurna nya éta jantung cau anu ngabalukarkeun éta tarasi téh jadi melendung ngageudéan.[2]
Salain pikeun bumbu dapur jeung bahan dasar dina sambel tarasi téh sok di jadikeun obat raheut atawa tapak kacugak paku, maksudna sankan ulah inpéksi,ulah bareuh atawa nanahan, salain ti éta ogé lamun urang boga tangkal peuteuy, rambutan jsté teu daék waé buahan, tangkalna kudu dibolongan saeutik terus liangna diwewelan tarasi, biasana sok téréh buahan.[5]
Cara nyieun tarasi[édit | sunting sumber]
Alat jeung bahan[édit | sunting sumber]
Parabotan anu dipaké diantarana:
- alat timbangan
- alat paranti ngalemeskeun (panggilingan)
- tempat fermentasi
- paranti moékeun
- wadah plastik
- kaén saring
[4] Bahan dasar
- Tarasi tina lauk Sababaraha rupa lauk anu sok dipaké pikeun bahan tarasi nya éta lauk Selar gatel (Rembang), Badar/Teri (Karawang).[4] Hulu lauk kudu dipiceun saeuncan rék diolah lewih lanjut.[4]
- Tarasi Hurang sedengkeun bahan dasar tina tarasi hurang nya éta rebon atau hurang leutik anu ukurana antara 1 cm – 2,1 cm, lébarna 0,3 cm warna bodas.[4]
Bahan liana Bahan-bahan séjéna diantarana uyah miboga peran anu kawilang penting dina ngolah tarasi di antarana sangkan rasa tarasi leuwih karasa (mantepkeun rasana), dina konséntrai 20% ( 200 g/kg bahan baku), uyah mampuh pikeun bahan pangawét, namung lamun konsentrasina leuwih tina 20% justru bakal ngaganggu prosés fermentasina. [4]
Léngkah-léngkah nyieun tarasi[édit | sunting sumber]
- Lauk dikumbah heula sangkan kokotorna leungit, tuluy di tuuskeun.
- Tambahan uyah 5% tina beurat hurang atawa lauk jeung gincu anu geus disaluyukeun jeung warna anu dipikahayang tuluy digalo nepi ka rata.
- Teundeun kana wadah bari diratakeun kalayan kandelna tarasi 1 – 2 cm.
- Poé satengah garing bari digalo salila di poé téh.
- Giling nepi ka lembut tuluy dijieun adonanana nepi ka ngabentuk.
- Sanggeus ngabentuk tarasi dibungkus ku samak atawa daun cau garing.
- Antepkeun sapoé nepi ka dua poé.
- Poé deui bari dibubukeun sangkan téréh garing. Lamun garing teuing bisa ditambahan cai. Lilana moé nya éta 3 – 4 poé jeung ulah nepi ka garing teuing.
- Jieun deui éta tarasi téh dibentuk deui tuluy dibungkus ku daun cau.
- Teundeun tarasi salila 1 – 4 minggu, sangkan bisa prosés férméntasi nepi kaambeu bau khas tarasi.
catetan[édit | sunting sumber]
- ↑ , Rahayu Tamsyah, Budi spk. Kamus Lengkap Sunda-Indonesia, Indonesia-Sunda, Sunda-Sunda.CV Pustaka Setia. Bandung 2008.
- ↑ a b c d e f g h i Suriawiria Unus, Lalab Dalam Budaya dan Kehidupan Masarakat Sunda. Granesia. Bandung 1987. Halaman 38 x
- ↑ [1]
- ↑ a b c d e f g h [
- ↑ Danadibrata, R.A. Kamus Basa Sunda PT Kiblat Buku Utama. Bandung 2006. Halaman 628x


text:
---------- Forwarded message ----------
From: Irpan Rispandi   gmail.com>
Date: 2011/2/28
Subject: [kisunda] "Talaga Jamban"-nyumbang carita keur buku tea
To: kisunda   yahoogroups.com
Tulisan ieu asana teh can merenah, cikan pang mariksakeun. Mun aya nu
kudu di benerkeun bejaan kuring nya.
nuhun sa acanna.
*************************
Talaga Jamban
ku : Irpan Rispandi
Wanci isuk di usum halodo tarik tiisna kabina-bina. Komo deui lamun
urang cicing di wewengkon dataran tinggi nu loba gunung saperti di
Garut. Hawa tiis teh tangtu leuwih nyecep, karasa nepi ka sungsum
balung. Nu matak teu heran lamun tatar Garut ti baheula keneh geus
meunang lalandian "Swiss van Java". Hawa tiis jeung alam endah jadi ciri
tatar Garut.
Rada beh kidul ti kota Garut aya hiji gunung anu ngajungkiring jangkung.
Gunung anu luhur puncakna 2821 meter tina beungeut cai laut teh
katelahna Gunung Cikuray. Duka teuing naon sababna nu matak eta gunung
dingaranan gunung Cikuray. Lamun ditingali tina kecap mah, ngaran
Cikuray teh kawengku tina Cai jeung Kuray. Kuray-na duka tina kecap
kukurayeun, duka tina naon. Ngan lamun enya tina kecap kukurayeun, di
gunung eta naon anu matak kukurayeunna? Kusabab alamna estu endah
sampurna mungguh ciptaan nu Maha Kawasa. Jajauheun tina pikasieuneun.
Duka teuing lamun anu "ngageugeuh" eta gunung teh matak kukurayeun mah.
Bisa jadi. :)
Kuring lahir jeung meakkeun mangsa rumaja di suku gunung Cikuray beulah
kaler, di wewengkon kacamatan Bayongbong. Kuring cicing didinya teh ngan
nepi ka umur 15 taun. Sanggeus tamat sakola SMP, kuring neruskeun sakola
ka Bandung. Bet siga dina lagu nya: "Geura gede gera jangkung, geura
sakola ka Bandung." he..he..he.. Sok sanajan ngan nepi ka rumaja cicing
di dinya, loba pisan panineungan anu tetep bisa kainget sanajan kuring
ayeuna geus rimbitan.
Di tonggoheun sakola SD kuring aya sirah cai anu ku urang dinya
disebutna "Jamban". Sirah cai ieu lumayan gede, malah mangrupa guha
leutik. Tapi guha leutik ieu ayana dina dasar talaga. Sahingga
jalma-jalma arang anu daek asup nalungtik ka jerona. Eta talaga teh
legana kurang leuwih 8 ka 10 meter, jerona 8 meteran mah aya. Di
gigireun eta talaga gede, aya talaga nu leuwih leutik jeung leuwih deet.
Dina talaga leutik ieu kuring jeung babaturan sok ngadon ngojay sanggeus
balik sakola SD. Harita mah ngojay teh sahayuna we, teu kudu make calana
renang, taranjang bubulucunan...he..he.he..
Cai talaga anu herang ngagenclang muwuh matak pikaresepeun. Disisi
talaga leutik aya wangunan beton anu nutupan pipa cai. Wangunan anu
suhunanna tina beton jeung rata teh jadi tempat nunda baju, sapatu jeung
tas sakola. Tina luhur wangunan eta, kuring luncat ka handap, kana cai
nu herang siga kaca. Kuring jeung babaturan icikibung dina talaga bisa
nepi ka dua jam lilana. Mun biwir geus geunteul jeung tungtung ramo
pareot, kakara haranjat.
Seubeuh ngojay kuring balik ka imah mapay-mapay kebon saladah. Cai anu
bijil tina beuteung gunung Cikuray teh sigana alus pisan pikeun
pepelakan, diantarana saladah. Di beh landeuh aya oge balong-balong anu
dipelakan lauk emas. Kuring sabatur-batur leumpang mapay galengan, tapi
sakapeung mah sok pangangguran leumpang luhureun pipa beusi sagede
pingping. Pipa eta ngalirkeun cai ti Jamban ka PDAM.
Harita mangsa talaga masih aya....
Sawatara waktu kaliwat, pas kabeneran balik ka Garut, kuring ngahajakeun
ulin ka urut sakola SD. Teu poho sakalian ka talaga “Jamban”. Di
wewengkon anu kuduna aya talaga nu caina herang siga kaca, ayeuna geus
salin rupa jadi wangunan beton anu tohaga. Euweuh barudak anu ngarojay,
euweuh ibu-ibu anu nyareuseuh. Simpe, rehe combrek. Boh talaga gede boh
talaga leutik, duanana geus ditutup. Pager beusi ting jungkiring.
Sora ting cerewet na barudak nu icikibung, koceakna budak nu ngajleng ka
handap, ngagejeburna sora cai, ngan ukur kadenge hawar-hawar, dina jero
ingetan kuring. Nu kasinghareupan ku kuring ayeuna, ngan ukur wangunan
beton hawuk anu pireu, tina beuteung eta wangunan ngembat panjang pipa
beusi anu gede pisan.
Talaga anu kuduna jadi milik bararudak, pikeun suka bungah icikibung
dina caina nu herang, ayeuna geus dirampas ku “jalma-jalma sukses”,
pengusaha air minum kemasan. Kagumbiraan bararudak jadi tumbal pikeun
kasuksesan maranehna. Wilujeng ka “jalma sukses”, tapi hanjakal naha bet
numbalkeun kagumbiraan barudak? Kawas nu munjung wae, beunghar tapi
butuh tumbal.


text:
Beakeun Bahan
Enya we pas tepika rumah sakit geus ngantri anu rek operasi, selang 5jam kakara ka giliran anak pa Ulis,"sok canak putra na pa kalebet"cek Dokter, selang 1jam geus beres, "beres dok?" cek pa ulis, "muhun pa,antosan 3 mingon nembe prbana di laan nya pa"saur dokter, leos weh pa ulis mulih.
Selang samingu budak na pa ulis ngadu cenah aya nuaneh, sabab tiap anak pa ulis kiih(kahampangan) eta biwirna ngadadak enyar enyur ngageter, pa ulis reuwas.
Isukna pa ulis langsung gura giru ka rumah sakit nek ngontrog dokter, pas geus paadu hareupan langsungwe pa ulis ngadu masalahna, " pa Dokter kunaon pura abdi teh biwirna jadikieu? " cek pa ulis, "nakumaha kitu pa.!"
Dokter bingung, "kieu pa kunaon tiap putra abdi kahampangan biwirna enyar enyur ngageter?", jawab dokter "o... Punten pa kumargi, bahan kange nambal biwir putra bapa seep, nya kuabdi di gentos ku daging gagaduhan sapi anu awewena.".."o... Paingan atuh, kabitaeun meren..."


text:
Baligo
Baligo mangrupakeun tuwuhan anu ngareuy naék ka luhur nu ngahasilkeun buah anu kacida gedéna, dijadikeun sayuran. Buahna buluan mangsa ngora. Waktu asak, buluna leungit kaganti ku hiji palapis lilin. Buah baligo bisa tumuwuh nepi ka panjangna 2 méter. Mimitina ieu tuwuhan dibudidayakeun di Asia Tenggara, tapi kiwari bisa tumuwuh di Asia Wétan jeung Asia Kidul.
Daptar eusi
Pamangpaatan[édit | sunting sumber]
Di India Kalér jeung Pakistan, baligo dipaké pikeun nyieun peremén nu disebut Petha. Di India Kidul baligo dimangpaatkeun pikeun sayur kari. Kalan-kalan, buahna digunakeun pikeun ngahasilkeun inuman buah. Biasana diamisan ku gula.
Baligo merlukeun hawa haneut pikeun tumuwuh. Buah baligo bisa disimpen nepi ka waktu 12 bulan.
Tempo ogé[édit | sunting sumber]
Tumbu ka luar[édit | sunting sumber]
- PROTAbase on Benincasia hispida
- Multilingual taxonomic information from the University of Melbourne
- Benincasa hispida
- Benincasa hispida Click on Benincasa in the list on the lower left.


text:
Ngeunaan Basa Sunda
Wewengkon
Parantos kauninga yen Basa Sunda anu diangge di wewengkon Jawa Barat sareng Banten dibagi deui kana sababaraha wewengkon leutik, nyeta:
- Priangan: Bandung, Ciamis, Tasik, Sumedang, Subang, Garut, Bogor, Purwakarta, sabudereunana
- Banten: Banten sabudereunana
- Kacirebonan: Kuningan, Cirebon, Majalengka, Indramayu, sabudereunana
(LBAL=lereskeun bilih abdi lepat=CMIIW)
Pangkakoncarana sunda priangan, sigana pedah diangge di Bandung, Paris van Java tea. Sagedengeun ti eta, wewengkon priangan teh baheula ditempatan ku para pangagung anu kawentar anu ngenalkeun basa sunda ka luar sunda. Janten, urang priangan sok radi imut pami ngadangu basa sundana Banten atanapi sunda pasisir kaler anu kapangaruhan ku basa jawa (dicandak ku para nelayan ti wetan).
Undak Usuk Basa
Aya 3 undak basa dina basa sunda, dibentenkeun palebah nerapkeunana. Biasa disebat: undak usuk basa.
- Kahiji, anu lemes. Diangge pami ngobrol sareng anu saluhureun (yuswa atanapi harkat sosial) atanapi ngobrol sopan sareng anu sapantar.
- Kadua, basa loma. Diangge dina obrolan sapopoe sareng anu sapantar (umur boh harkat sosial). Tingkatan basa ieu oge diangge dina surat kabar, karangan, atanapi seratan2 kanggo dibaca ku umum.
- Katilu basa garihal. Diangge ka anu sahandapeun, saleutikeun atawa jang sato. Basa garihal disebat oge basa kasar.
Aya budak nyarita ka ibuna, mana anu ceceg:
1. Ibu, gogog nuju tuang
2. Ibu, si tumang keur nyatu
Ah, pastina oge parantos kauningan kusadaya WSAB. Ngan kumaha tah prak-prakanna? Ieu mah sakedik umpama, diangge dina kalimah ngarah kahartos.
Bapa nuju tuang
Abdi alim neda
Embe keur nyatu
Bapa angkat ka pasar (ih, ka kantor biasana oge bapa mah :))
Abdi mios ka sakola
Si Juha mangkat ka kebon deuk ngangon embe
Bumi anu kiwa kagungan Ibu Entin (kanggo ka batur mah nyebatna bumi)
Anu palih katuhu mah rorompok (nuduhkeun imah sorangan, rorompok=rompok nu abdi)
Imah si kardun tina hinis (jang batur sahandapeun atawa loma)
Kandang maung (ieu mah jelas jang sato, leres?)
Salira keresa nyandak buku sakieu seueurna? (kanggo batur)
Abdi ngabantun piring salosin (kanggo nyalira)
Si Emod mawa bedog
Nyerat basa sunda
Tah kumaha pami diserat? Sanes nyerat ha na ca ra ka da ta sa wa la, leres...
Anu kawentar kakoncara kajanapria saalam dunya yen ciciren basa sunda teh aya "EU". Sing saha jalma anu bisa nyebut "EU" kalayan bener, hartina geus bisa basa sunda, hihihi... *karunya ka si Mas di rorompok...
Tah mun nyebat tos jago, kumaha mun dipiwarang nulis. Ceuk teori, aya 3 jenis "E" dina basa sunda.
Kahiji: "é" taling siga dina: émbér (aya curek diluhureunna)
kadua: "e" pepet, siga dina: gemes (ih ieu mah sanes sunda), jiga dina... nya dina kecap pepet wee. Matak kitu disebat e pepet oge.
Katilu: "eu", siga nida peuyeum
Tah, pami radi sesah nyerat hiji kecap, ulah gurung gusuh, emutan heula. Sebatkeun eta kecap, naha si sakadang "e" teh siga dina émbér, atanapi siga dina pepet, atanapi siga dina peuyeum.
Umpama,
Aya budak nakal, nu mana anu ceceg:
1. Budak teh teu bener (bener=bageur, leres, sae)
2. Budak teh teu beuneur (beuneur=ngeusi, munel, aya eusian, biasana kanggo pare)Kabayang budak dianggap beuneur... hihihi...
Kuring cicing di Amerika, numana anu ceceg:
1. Kuring tumeuteup di Amerika (tumeuteup=memandang)
2. Kuring tumetep di Amerika (tumetep=menetap)
Ih nu kahiji mah hartosna janten: Sayah memandang di amerika (naon ieu teh)
Kuring dangdan di kamber, mana anu ceceg:
1. Kuring ngeunteung di kamber (ngeunteung= bercermin, ngaca)
2. Kuring ngenteng di kamber (ngenteng= ngentengkeung, enteng=ringan, meringankan)
Aya budak mani geulis, mana anu ceceg:
1. Euleuh si eneng mani geulis (euleuh=ekspresi kagum)
2. Eleh si eneng meni geulis (eleh=kalah)
Tah kitu para wsab, kumargi ieu teh mulungan tina emutan 17 taun kalangkung (jaman SMP) teras rumaos sanes urang priangan, umpami bade aya anu nambihan sareng ngelereskeun, mangga email ka wsab2005@yahoo.com, engke di tambihkeun kana handapeun ieu postingan


text:
Fétus
Fétus (atawa dina basa Sunda mah aya diistilahkeun utun inji) hartina mamalia nu keur tumuwuh sanggeus hambalan émbrionik saméméh lahir.
Di manusa, utun inji téh tumuwuh ti panungtung minggu ka dalapan kakandungan (nalika sadaya struktur mayor geus kabentuk) nepi ka borojolna. Fetus, dina basa Latin, hartina 'nu ngora'. Dina kontéks anu leuwih umum, fétus téh nujul ka organisme nu keur mekar, masih kénéh dina prosés jadi individu spésiés fungsional.
Daptar eusi
Tumuwuh[édit | sunting sumber]
Tumuwuhna fétus mah teu saragam, béda-béda sacara alami. Kira-kira 40% variasi beurat lahir ditangtukeun ku faktor genetik, sedengkeun nu 60% mah faktor lingkungan. Faktor-faktor nu mangaruhan tumuwuhna fétus sipatna bisa maternal, plaséntal, atawa fétal:
- Faktor maternal ngawengku ukuran indung, beurat, proporsi beurat jeung jangkungna, status gizi, anémia, ngaroko, atawa aliran getih uterus.
- Faktor plaséntal ngawengku ukuran, mikrostruktur (dénsitas jeung wangunan), aliran getih umbilik, protéin, daya serap gizi, jeung produksi gizi.
- Faktor fétal ngawengku génom fétus, produksi gizi, jeung output hormon.
Mun tumuwuhna teu sampurna, bisa ngabalukarkeun lahirna orok nu kurang beurat (low birth weight). Mun orokna leutik, résiko mortalitas perinatal (pupus teu lila sanggeus lahir), asfiksia, hipotermia, polisitemia, hipokalsémia, disfungsi imun, abnormalitas saraf, sarta gangguan kaséhatan saumur hirup.
Sistim sirkulasi[édit | sunting sumber]
Sistim sirkulasi utun inji béda ti nu geus lahir, utamana kusabab bayah nu teu dipaké: fétus narima oksigén jeung zat gizi ti indung ngaliwatan bali (plasénta) jeung tali ari-ari (umbilical cord).
Getih tina plasénta dibawa ku véna umbilik, kira-kira satengahna asup kana ductus venosus dibawa ka véna cava inferior, sedengkeun sésana asup kana ati. Cagak véna umbilik nu ngasupan "daun katuhu" ati mimitina ngagabung jeung véna portal. Getih ieu salajengna ngalir ka atrium katuhu jantung. Dina fétus, aya lawang antara atrium kénca jeung katuhu (foramen ovale), sarta getih téh lolobana ngalir ti atrium katuhu ka kénca, lajeng ka véntrikel kénca nu ngompa ngaliwatan aorta ka sakujur awak. Getih téh sawaréh ngalir ti aorta ngaliwatan arteri internal iliac ka arteri plasénta, lajeng asup deui kana plasénta, tempat karbon dioksida jeung produk runtah lianna ti fétus diakut diasupkeun kana sirkulasi indung.
Getih ti atrium katuhu aya nu henteu asup ka atrium kénca, nyaéta asup ka véntrikel katuhu nu lajeng dikompa ka arteri pulmonal. Dina fétus, aya sambungan husus antara arteri pulmonal jeung aorta, nu katelahna ductus arteriosus, nu ngarahkeun getih ieu ngajauhan bayah (nu teu dipaké pikeun réspirasi, sabab fétusna gé kakeueum kénéh dina cairan amniotok).
Tumuwuh pascalahir[édit | sunting sumber]
Tina rénghap munggaran sanggeus lahir, sistim dina jero awak téh dumadakan robah. Résistansi bayah nyirorot, getih leuwih loba ngalir ti atrium katuhu ka véntrikel katuhu jeung arteri pulmonal, sedengkeun nu ngaliwatan foramen ovale ka atrium kénca ngurangan. Getih tiba bayah ngalir sapanjang véna pulmonal ka atrium kénca, sahingga ngaronjatkeun tekenanana. Turunna tekenan atrium katuhu jeung naékna tekenan atrium kénca ngadorong septum primum ngalawan septum secundum, nutup foramen ovale, nu ayeuna jadi fosse ovalis. Hal ieu nyampurnakeun kabagi duana sistim sirkulasi: kénca jeung katuhu.
Ductus arteriosus normalna mah nutup dina jangka sapoé atawa dua poé. Véna umbilik jeung ductus venosus nutup dina jangka dua nepi ka lima poé pascalahir, nyésakeun ligamentum teres jeung ligamentum venosus dina ati.
Gangguan[édit | sunting sumber]
Orok nu ngarandapan anomali congenital dina jantungna ngan bisa salamet mun ductus-na tetep muka: dina kasus ieu, nutupna ductus bisa diulur ku asupan prostaglandin sahingga masih aya kénéh waktu pikeun ngabedah anomalina. Sabalikna, dina kasus ductus arteriosus patén, nyaéta nalika ductus teu bener nutupna, ubar nu ngahambat sintésis prostaglandin bisa dipaké pikeun ngarojong panutupanana, sahingga teu merlukeun dibedah.
Bédana jeung sistim sirkulasi sawawa[édit | sunting sumber]
Sésa sirkulasi fétus aya kénéh di jalma sawawa:
- foramen ovale fétus jadi fosse ovalis.
- ductus arteriosus jadi ligamentum arteriosum.
- bagian ékstrahépatik véna umbilik nu beulah kénca jadi ligamentum teres hepatis.
- bagian intrahépatik véna umbilik nu beulah kénca (ductus venosus) jadi ligamentum venosum.
- bagian proksimal arteri umbilik, boh nu kénca atawa nu katuhuna, jadi cabang umbilik arteri internal iliac.
- bagian distal arteri umbilik, kénca-katuhu, jadi ligamén umbilik médial.
Fétus nu keur tumuwuh merlukeun molekul angkutan oksigén nu béda ti nu sawawa (nu sawawa mah maké hémoglobin sawawa). Hémoglobin fetal (HbF) ngaronjatkeun kamampuh fétus metot oksigén ti plasénta.
Baca ogé[édit | sunting sumber]
Sumber rujukan[édit | sunting sumber]
- Fetus, Wikipédia édisi basa Inggris per 8 Désémber 2005


text:
Rétikulum éndoplasma
Rétikulum éndoplasma (RE) nyaéta organél eukariot anu nyieun raramat interkoneksi anu diwangun ti tubulus, vesikel, sarta cisternae di jero sél. Réticulum éndoplasma garihal nyintesis protein, sedengkeun rétikulum éndoplasma lemes nyintesis lipid sarta steroid, ngatur metabolisme karbohidrat sarta steroid, sarta ngatur konsentrasi kalsium, detoksifikasi ubar, sarta adekna reseptor dina protein membran sél. Rétikulum sarkoplasma ngan boga fungsi ngatur kadar kalsium.
Membran berenda ti retikulum éndoplasma mimiti ditempo ku Keith R. Porter, Albert Claude, sarta Ernest F. Fullam dina warsih 1945.


text:
Asyura
Poé Asyura (عاشوراء ) nyaéta poé ke-10 dina bulan Muharram dina kalender Islam. Sedengkeun asyura sorangan hartosna kasapuluh.
Poé ieu jadi kawéntar alatan pikeun golongan Syi'ah sarta sawaréh Sufi mangrupa poé berkabung kana syahidna Husain bin Ali, putuna Nabi Islam Muhammad dina Perang Karbala warsih 61 H (680). Tapi, Sunni ngayakinan yén Nabi Musa puasa dina poé kasebut pikeun mengekspresikan kagumbiraan ka Pangéran alatan kaum Yahudi geus bebas ti Fira'un (Exodus). Nurutkeun talari Sunni, Muhammad puasa dina poé kasebut sarta ménta jalma-jalma ogé pikeun puasa.
Daptar eusi
Syahidnya Husain bin Ali[édit | sunting sumber]
Tanggal 10 Muharram 61 H atawa tanggal 10 Oktober 680 mangrupa poé perang Karbala anu lumangsung di Karbala, Iraq ayeuna. Perang ieu lumangsung antara pasukan Bani Hasyim anu dipingpin ku Husain bin Ali nu anggotana kira-kira 70-an jelema ngalawan pasukan Bani Umayyah anu dipingpin ku Ibnu Ziyad, ku paréntahna Yazid bin Muawiyah, khalifah Umayyah waktu éta.
Dina poé éta ampir kabéh pasukan Husain bin Ali, kaasup Husain-na sorangan syahid terbunuh, kajaba pihak awéwé, sarta anak Husain anu gering ngaranna Ali bin Husain. Saterusna ku Ibnu Ziyad maranéhanana dibawa nyanghareup Khalifah di Damaskus, sarta saterusna anu salamet dipulangkeun ka Madinah.
Asyura pikeun Muslim Sunni[édit | sunting sumber]
Saméméh Islam, Poé Asyura geus jadi poé peringetan di mana sawatara urang Mekkah biasana ngalakonan puasa. Sabot Nabi Muhammad ngalakonan hijrah ka Madinah, manéhna nyaho yén Yahudi di wewengkon kasebut puasa dina poé Asyura - bisa jadi waktu éta mangrupa poé badag Yahudi Yom Kippur. Waktu éta, Muhammad nyatakeun yén Muslim bisa puasa dina poé-poé éta.
Asyura mangrupa peringatan hal-hal di handapeun ieu di mana Muslim, hususna Sunni percaya lumangsung dina tanggal 10 Muharram.
- Bebasna Nabi Nuh sarta umatna tina caah badag.
- Nabi Ibrahim salamet tina seuneuna Namrudz.
- Damangna Nabi Yakub tina lolongna sarta anjeunna dipendakkeun sareng Nabi Yusuf dina poé Asyura.
- Nabi Musa salamet tina pasukan Fir'aun
- Nabi Isa diangkat ka surga sanggeus usaha Roma pikeun nyerek sarta nyalibna gagal.
Asyura dina kalender Gregorian[édit | sunting sumber]
Poé Asyura sok sarua dina kalender Islam, tanggal di jero Kalender Gregorian variatif ti warsih ka warsih alatan béda antara dua kalender.
- 2003: 13 Maret
- 2004: 2 Maret
- 2005: 19 Pebruari
- 2006: 9 Pebruari
- 2007: 29 Januari
- 2008: 19 Januari
- 2009: 7 Januari sarta 27 Désémber
- 2010: 16 Désémber
Daptar tanggal di luhur ngan estimasi.


text:
Menggali jejak sukma nagara | Mengibas cakrawala mengepak mayapada | Melesatkan pikiran yang tak tembus peluru | Membiarkan hati bersuara
~Mencoba belajar menuliskan sejarah dalam bahasa Sunda~
1905
Urang Bumiputera geus loba nu bisa maca, jalan meuntas pikeun sadar kudasar ngarti ladang boga pangarti. Walanda nanding lain dina tanding lain ngajak padungdung tarung, mangaruh weruh dina pikir sirna ing dzikir. 1905, datang tandang syarekat dagang nganggem Islam pikeun ngangkat harkat darajat urang bumi putra, supaya nyandang sejahtera, salamet tur merdeka.
Umat Islam di jaman harita disebut keur sare, butuh nu ngahudangkeun butuh nu ngageuingkeun, butuh nu mere kasadaran sangkan hudang tina kaayaan nu teu walakaya pedah lila di jajah bangsa deungeun bangsa Walanda. Ajen jeung harga diri bangsa pribumi salaku bangsa Slam atawa bangsa Islam kudu jadi kakuatan pikeun nanjerkeun kamerdekaan.
Alpukahna H. Samanhudi saparakanca neundeun tapak hade pikeun kamajuan bangsa. Di Kota Solo mentena ngadegkeun Syarekat Dagang Islam dina tujuan ngamulyakeun jeung nanjeurkeun Islam. Ngadakwahkeun Islam nu geus jadi ageman bangsa Bumiputera mang abad-abad lilana.
Syarekat Islam
H. Samanhudi ngajadi ciri mekarna syarekat pikeun rahayat, Dinul Islam jadi ageman organisasi pikeun nanjeurkeun cita-cita sajati. H. Samanhudi mipir basisir lain keur balantik dagang batik tapi seja neangan pemuda nu gede cita-cita ngalawan Walanda supaya Indonesia jadi merdeka. Di Surabaya Tjokro di boro, di ajak manggung nyieun carita jadi pemuda nu perkasa ngabela rahayat nu sangsara.
H.O.S Tjokroaminoto, mun nyarita capetang pertentang, mun nulis kaciri ideologis, dipikaserab ku musuh, dipikaajrih ku batur saperjoangan , watekna henteu epes me’er leutik burih. Mantena turunan raja nu boga dadasar jiwa kapamingpinan, deukeut ka rahayat leutik, ngatik para pamuda sangkan satya ka nagara tur agama. Syarekat Islam jadi jalan perjuangan, meunang ngarobah tina dagang jadi berjoang, rek nyaruakeun cita-cita ngabebaskeun manusia tina jajahan manusia sejen, ajen Islam anu unggul, napak jejak risalah nabi nyieun pidamel nu mawa ridho Ilahi.
Syarekat Islam ngajomantara sa nusantara, ngagedur ngaduruk jiwa anak bangsa nu hayang merdeka, ngalentab rasa sa bangsa sa agama sa papait sa mamanis pikeun sa reundeuk sa igel dina ngawangun kakuatan kakawasaan jeung kamerdekaan ku dasar sa bersih-bersihna Tauhid, sa luhur-luhurna elmu sareng sa pinter-pinterna syiasah.
Syarekat Islam jadi ciri perjuangan kaum pribumi. Cita-cita merdeka geus sabiwir hiji geus rea nu percaya. Opat taun lilana ti taun 1912 nepi ka taun 1916 jumlah anggotana geus 2,5 juta sumebar di nusantara. Walanda gimir ninggali kamajuan Syarekat Islam, reka perdaya di aya-aya sangkan Syarekat Islam teu berdaya. Infiltrasi jeung penetrasi ideologi anyar terus asup ka sabagian organisasi. Alpukahna Snevliet jeung Adolf Baars mawa ideologi komunis ti Eropa ka Nusantara, maranehna netep di Semarang neangan pemuda nu boga jiwa radikal revolusioner. Semaun diantarna nu kataji ku ideologi ieu mawa pangaruh di SI cabang Semarang nepi ka dijulukan SI-Merah pedah ka warnaan ku ideologi beureum. SI-Merah cabang Semarang jadi cikal bakal ngadegna PKI (Partai Komunis Indonesia).
Muhammadiyah
Sasih Dzulhijjah (8 Dzulhijjah 1330 H) atawa November (18 November 1912 M) mangrupakeun momen nu penting pikeun lahirna organisasi kaagamaan Muhammadiyah. Nepi ka kiwari Muhammadiyah jadi salah sahiji organisasi gerakan Islam modernis nupang gedena di Indonesia. Muhammadiyah mawa ajen agama Islam, ngarintis jeung meloporan gerakan ngamurnikeun Islam. Hiji gerakan nu didirikeun ku kyai alim, cerdas, jeung berjiwa pembaru, yaeta Kyai Haji Ahmad Dahlan atau Muhammad Darwis dari kota santri Kauman Yogyakarta. Kyai Haji Ahmad Dahlan sateuacana aktif di SDI nu dipimpin ku H. Samanhudi saterusna di SI mantena janten ketua bidang keagamaan di Syarekat Islam. Muhammadiyah jadi tempat ngadidik para pemuda pikeun melek agama, ngarti diniyyah nyetak jalmi nu sholeh sacara diri jeung sosial.
Tahun 1920-an
Nu melek jeung nu sadar bangsa kudu merdeka nambah loba, generasi anyar para rumaja sumanget diajar neang pangarti. Media propaganda tiap-tiap organisasi boga nafas nu sarua mawa misi Indonesia kudu merdeka. Generasi anyar lahir di Indonesia, para pemuda welasan taun bakal nganteurkeun kana kamerdekaan. Para pamuda saperti Soekarno, Hatta, SM Kartosoewirjo, Tan Malaka, Semaun , Abi Kusno jeung rea-rea deui nu lahir di awal abad XX mawa fajar harepan dididik ku zaman diatik ku kaayaan neangan identitas diri ku pangarti. H.O.S Tjokroaminoto jadi guru salerea dina nyadarkeun para rumaja sangkan boga cita-cita ngamerdekakeun bangsa. Tiap-tiap pamuda mawa jalan hirup masing-masing, boga pikiran masing-masing, boga cara dina nanjeurkeun cita-cita ku carana masing-masing. Guru teu bisa maksa sabab diri boga kahayang nu teu sarua. Ideologi nambah loba sok sanajan mawa cita nu sarua.
Umat Islam Bangsa Indonesia nyieun tatapakan pikeun nanjeurkeun ajen kahormatan dina dasar jeung kayakinan nu geus diperjuangkeun ku kangjeng Nabi Muhammad S.A.W nyaeta risalah Islam. Manhaj nabawi dipraktekeun di bumi pertiwi, Kalimah Ilahi jadi energi i’tiqodi sajati pikeun jalmi nu hayang mardhotillah sajati.
~ hanca sambungkeuneun…….
nice post gan ilmu urang nambah deui yeh
ada versi bhasa indonesianya pak kopral???
wah ada diferensiasi bahasanya neh.. hehehe syg gak mudeng sunda
————–
Kopral Cepot : Cuman latihan ajah brader ;)
Postingan anu kalintang saena, ngawanohkeun basa Sunda ka balarea oge sakalian diajar sajarah. Asana tos lami kenal sareng Kopral Cepot teh, wilujeng tepang deui
———–
Kopral Cepot : hatur nuhun aki parantos silaturahmi deui… :) nuju di ajar, nyerat ku basa sunda. Gening teu gampil..
sy ska dng sejarah ISLAM di Indonesia….????
Posting ke Email sy tntang sejarah ISLam…???
———-
Kopral Cepot : Maksadna ??? upami hoyong kantun klik “IKUTI BLOG MELALUI EMAIL” dipang handapna.
sy ska dng sejarah ISLAM di Indonesia….????nyerat ku basa sunda. Gening teu gampil..
sungguh menyakitkan, dan membuat darah ini mendidih, kalau seandainya punya kemampuan seperti dora emon wahhhhhh, indonesia bisa adil seketika!!!!!!!!!!!!!!!!!!!!!!!!!!!!!
ditunggu lanjutannya kang kopral.. :D
abdi kurang ngerti sama bahasanya ya. heeheh
Wah mantap juga sejarah nya, sangat menarik.


text:
Taman Nasional Ujung Kulon
Taman Nasional Ujung Kulon nyaéta taman nasional nu perenahna di tungtung kulon Jawa, Indonesia. Ujung Kulon ngawengku jumplukan kapuloan vulkanik Krakatoa jeung kapuloan liana kaasup Panaitan, Handeuleum jeung Peucang. Taman ieu legana 1,206 km² (443 km² cai), nu kalolobaanana ngampar di hiji semenanjung nu nonjol ka Samudra India. Wewengkon daratna baheulana mangrupakeun wewengkon keur tatanén tepi ka populasina béak taun 1883 nalika bituna Krakatoa nu satuluyna balik deui kana kaayaan aslina mangrupa leuweung.
Tempo oge[édit | sunting sumber]
Tumbu luar[édit | sunting sumber]
- Ujung Kulon National Park at UNESCO World Heritage website.
- Official website (Indonesian)
Citakan:World Heritage Sites in Indonesia
Koordinat: 6°45′S 105°20′E / 6.750°S 105.333°ECitakan:WJava-geo-stub


text:
Istana Merdéka
Istana Merdéka nya éta istana nagara nu bisa jadi tempat kediaman resmi Présiden Républik Indonésia. [1]
Sajarah[édit | sunting sumber]
Istana Merdéka mimiti diadegkeun taun 1873 nalika pameréntahan Gubernur Jendral Louden jeung rengsé taun 1879 nalika pamaréntahan Gubernur Jendral Johan Willem van Landsbarge. [2] Luas bangunan ieu sakitar 2.400 meter persegi, ku arsiték Drossares. [2] Mimiti pameréntahan Républik Indonésia, istana ieu jadi saksi sajarah penandatanganan naskah pangakuan kadaulatan Républik Indonésia Serikat ku Pamaréntah Belanda tanggal 27 Desember 1949. [2] Républik Indonésia Serikat diwakilan ku Sri Sultan Hamengkubuwono IX, sedengkeun Karajaan Belanda diwakilan ku A.H.J Lovink, Wakil Tinggi Mahkota di Indonésia. [2] Sanggeus panandatanganan naskah kadaulatan Républik Indonésia Serikat, bendera merah putih dikibarkeun ngagantikeun bendera Belanda, dibarengan ku dinyanyikeunna lagu Indonésia Raya jeung sora Merdeka ku bangsa Indonésia. [2] Saprak harita ngaran Istana Gambir diganti jadi Istana Merdéka. [2]


text:
Kuring siga nu gehgeran, tapi sabenerna mah kainspirasian ku bacaan dina majalah bulanan basa Sunda "Cupumanik" no. 106 anu nyawalakeun "Nataharkeun Kamus Sunda Mutahir", maksudna mah upaya dina raraga nyusun kamus utama basa Sunda.
Waktu kuring ngadatangan Bapusda (Badan Pustaka daerah) Jabar nu aya di jalan Soekarno-Hatta Bandung, manggihan tilu lomari buku eusina kamus wungkul. Rupa-rupa kamus sabenerna mah tapi kuring leuwih kataji ku Kamus Sunda anu aya welasna.
Jororjoy asa hayang nembongkeun ka anu lian yen yeuh urang kudu ngarasa reueus sihoreng urang boga loba kamus basa Sunda. Keun bae ari soal eusina mah saheulaanan apan keur disawalakeun sakumaha anu ditulis dina "Cupumanik" no. 106 tea, nyaeta nyieun Kamus gede basa Sunda.
Kuring oge acan bisa mere katrangan anu teges soal kumaha eusina hiji-hiji eta kamus Sunda teh, sababna mah nyakitu tea bae da perlu waktu keur saeutikna maca katrangan eta kamus. Engke bae eta mah ari salse jeung mun inget deuih.
Ieu mah di handap nyaeta kamus Sunda anu kapanggiha di lomari Bapusda tea, buku-buku kaasup kamus anu dipajang di ieu rohangan perpustakaan lain pikeun injeumeun dibawa ka imah, tapi ari dibaca di tempat mah tangtu bae meunang. Ku kuring dipotretan hiji-hiji cover jeung katerangan singketna.
1. Sundanese English Dictionary, compiled by R.R. Hardjadibrata, PT Dunia Pustaka Jaya
2. Kamus Idiom Bahasa Sunda, Oleh Drs. Budi Rahayu Tamsyah Spk
3. Kamus Basa Sunda, oleh R.A. Danadibrata, Panitia Penerbitan Kamus Basa Sunda
4. Kamus Umum, Sunda – Inggris Inggris – Sunda, Oleh Dwi Nugroho, SH, Drs. Surayin, CV. Yrama Widya 2004
5. Kamus Sunda – Indonesia, Oleh Drs. Budi Rahayu Tamsyah Spk, CV. Pustaka Setia Cet 1 2003
6. Kamus Sinonim, Antonim, Bahasa Sunda, Oleh Drs. Budi Rahayu Tamsyah Spk, CV. Pustaka Setia Cet 1 1998
7. Kamus Populer Bergambar Sunda – Indonesia, Oleh Tatang Sumarsono, PT Kiblat Buku utama Cet. 1 2001
8. Kamus Ungkapan dan Peribahasa Sunda, Dilengkapi dengan contoh penerapannya dalam kalimat, Oleh Drs. Budi Rahayu Tamsyah Spk, CV. Pustaka Setia Cet 2 2002
9. Kamus Sunda Populer Jeung Istilah Basa Sunda, Oleh Drs. Budi Rahayu Tamsyah Spk, CV. Pustaka Setia Cet 1 1997
10. Kamus Lengkap Sunda – Indonesia, Indonesia - Sunda, Sunda – Sunda, Oleh Drs. Budi rahayu Tamsyah, Spk, CV. Pustaka Setia, Cetakan ke 3 2003
11. Kamus Suci Bahasa Sunda, Indramayu, Cirebon, Indonesia, Oleh Drs. Yayat Sudaryat, M.Hum, Ivan Adzam Wahyudin, CV. Karya Iptek cet. 1 2005
12. Kamus Undak Usuk Basa Sunda, Oleh Budi Rahayu Tamsyah
13. Kamus Basa Sunda, Oleh R. Satjadibrata, PT Kiblat Buku Utama, Cet 1 2005
14. Kamus Istilah Tata Basa Jeung Sastra Sunda, Oleh Drs. Budi Rahayu Tamsyah Spk. CV. Pustaka Setia Cet 1 1999
15. Dictionary Of The Sunda Language of Java, Kamus Sunda Inggris, oleh Yonathan Rigg, PT Kiblat Buku Utama Cet 2, 2009


text:
Alfabét Latin
Hurup Latin atawa Hurup Romawi nyaéta alfabet nu kahiji kalina dipaké ku urang Romawi nuliskeun basa Latin kira-kira abad ka 7 saméméh Masehi. Maranéhanana diajar nulis ti jalma-jalma Etruria. Sedengkeun urang Etruska diajar ti urang Yunani. Aksara Etruska mangrupa adaptasi ti abjad Yunani.
Dina ayeuna abjad Latin nyaéta hurup anu panglobana dipaké di dunya pikeun nuliskeun sagala rupa basa, kaasup basa Indonésia sarta basa Sunda.
Urang Romawi ngan merlukeun 23 hurup pikeun nulis basa Latin:
- A B C D E F G H I K L M N O P Q R S T V X Y Z
Urang Romawi ngan ngagunakeun hurup badag waé. Hurup leutik kakara ngembang poé kahareupnakeun, ti wangun kursif tulisan leungeun.
Hurup I sarta V, bisa dipaké minangka vokal sarta konsonan. Sedengkeun hurup K, X, Y sarta Z ngan dipaké pikeun nulis kecap-kecap pungutan ti basa Yunani.
Hurup C kamungkinan dilafazkan kawas dina basa Indonésia. Lafaz di poé kahareupnakeun di mana C di hareup i sarta e dilafazkan minangka [s] sarta di hareup vokal séjénna minangka [k], kamungkinan badag henteu lumaku jaman baheula. Tapi aya ogé anu boga pamadegan yén C di kabéh perkara diucapkan minangka [k].
Hurup-hurup J, U sarta W ditambahkeun di poé kahareupnakeun pikeun nuliskeun basa non-latin séjénna, utamana basa-basa Jermanik. J nyaéta hiji varian I, sarta dilafazkan kawas /y/ dina basa Indonésia.
Sedengkeun hurup U nyaéta varian V, sarta W diwanohkeun minangka "v dobel" pikeun ngabédakeun sada /v/ sarta /w/ anu henteu relevan dina basa Latin.


text:
Ku: H. Sutrisno,SE,MSi
WARTA MAJALENGKA
Majalengka Lir Mutiara Nu Kapendem
Ku: H. Sutrisno,SE,MSi
(Bupati Majalengka)
Meh dina saban kasempetan, sim kuring mindeng nyebutkeun yen tatar Majalengka ieu lir ibarat mutiara nu masih kapendem di jero leutak. Ungkara ieu ngandung harti nu kacida telebna. Urang sarerea terang, mutiara teh mangrupa simbul kaendahan, kamewahan, kamajuan, tur karaharjaan. Tapi sangkan sagalana eta henteu ngan semet impian, eta mutiara satekah polah kudu digali. Leutak jeung sagala nu nutupanana kudu disingraykeun, dina harti kudu diolah ku cara ngerahkeun sagala kakuatan sumberdaya nu aya, inovasi nu luhur, sumanget nu ngagedur, turta kabarempug-jupungan nu pageuh tur tanggoh, sahingga eta mutiara nu murub-mubyar ahirna tembong moronyoy sarta dipiserab dipikaajrih ku rahayat ti saban nagri.
Tumali jeung eta, nya tugas urang sarerea minangka warga Majalengka pikeun singkil ngagalina. Tur Alhamdulillah, nepi ka danget kiwari, gambaran ngeunaan Majalengka nu leuwih hade eta beuki atra nyampak di hareupeun urang sarerea. Saniskara program jeung kawijakan pikeun ngahontalna geus diguluyurkeun, kaasup sim kuring oge mastikeun, pangwangunan Bandara Internasional Jawa Barat (BIJB) di Kertajati nu bakal mere kauntungan nu lain saeutik keur warga Majalengka ka hareup eta lain saukur wacana, tapi bener-bener bakal jadi kanyataan. Pamarentah Provinsi Jawa Barat malahan geus ngucurkeun dana pikeun ngabebaskeun lahanna. Kitu deui sawatara palaturan daerah kiwari keur digodog di tingkat provinsi pikeun ngatur saniskara hal nu patali jeung pangwangunan bandara eta.
Salian ti eta, bakal diwangunna jalan Tol Cileunyi-Sumedang-Dawuan (Cisumdawu) nu ngaliwatan Kabupaten Bandung, Sumedang jeung Majalengka tinangtu baris nambah kakuatan tumuwuhna daya dukung pangwangunan di sagala sektor. Pangwangunan jalan tol nu panjangna 58,5 kilometer tur ditaksir baris meakeun waragad Rp 5,1 trilyun eta, kiwari geus jadi salasahiji prioritas utama Kementrian Pekerjaan Umum (PU) pikeun pangwangunan infrastruktur di Jawa Barat taun ieu. Kitu deui bakal diwangunna jalan Tol Cikampek-Palimanan (Cikapa) jeung Rencana Pembangunan Pelabuhan Laut Intrenasional sarta jalur Kereta Api Cepat Bandung-Majalengka (Kertajati) nu masih sapaket jeung konsep Megapolitan ieu tanwande bakal mecut laju pangwangunan di Kabupaten Majalengka jadi leuwih gancang deui.
Konsep Aero City nu bakal diterapkeun patali jeung diwangunna bandara internasional, oge tangtu baris ngadorong tumuwuhna kagiatan di saniskara sektor saperti industri, pariwisata, pendidikan jeung sektor-sektor sejenna nu baris tumuwuh sacara alami. Malahan, relokasi kawasan industri Tekstil jeung Produk Tekstil oge baris diwangun di kawasan bandara engke. Atuh ku kituna, kawasan Kertajati Aero City oge baris dilegaan, nu tadina ngan ngawengku 3 kacamatan jadi 6 kacamatan.
Nu oge teu eleh pentingna, nya eta pangwangunan Waduk Jatigede nu kira-kira baris rengse dina taun 2014. Waduk kasebut bakal jadi solusi pikeun ngurangan lahan kritis di sapanjang Daerah Aliran Sungai (DAS) Cimanuk-Cisanggarung salega 7.711 kilometer pasagi nu ngembat di dua propinsi ti mimiti Kabupaten Garut, Sumedang, Indramayu, Majalengka jeung Cirebon di Jawa Barat nepi ka Kabupaten Brebes di Jawa Tengah.
Hal-hal bieu tangtu wae matak ngagumbirakeun urang sarerea. Ngan masalahna, kumaha urang nataharkeun sagala kamungkinan nu bakal tumiba patali jeung parobahan nu dibalukarkeun ku "revolusi" di Majalengka ieu. Naon kaboga (kakuatan) urang, naon kapunjulan jeung kakurangan urang, kudu gancang diinventarisir, jeung leuwih jauh deui, urang kudu mampuh nyusun rencana strategis supaya urang sarerea jadi bagian ti "pelaku" pangwangunan ngarah teu jadi "tamu" di imah urang sorangan.
Salasahiji tarekah dina nyanghareupan parobahan rongkah ieu nya eta ku cara nguatan sektor-sektor unggulan jeung nyiptakeun Brand Image atawa "pencitraan" Majalengka nu mibanda daya tawar (bargaining position) nu hade tur luhur sahingga bisa narik para investor pikeun melak tur ngokolakeun modalna di Majalengka. Nu ahirna, sesebutan Majalengka minangka "Kota Pangsiunan" atawa "Desa Badag" bener-bener bakal sirna tur salin jinis ganti rupa ngajanggelek jadi kota nu maju sacara ekonomi jeung spiritual, boh lahiriah boh batiniah. Cindekna, jadi kota harepan tur impian sakumna masarakat Majalengka, di mana visi Kabupaten Majalengka katembong atra tur nyata enggoning ngahontal Majalengka nu religius, maju turta raharja.
Sektor-sektor unggulan Majalengka
Dina raraga nanjeurkeun komara Majalengka nu luhur ajenna, urang geus mibanda sawatara sektor unggulan anu khas Majalengka, kayaning Industri Kenteng Jatiwangi nu geus kakoncara sanusantara, Industri Bola Sepak Standar Internasional ti Desa Liangjulang Kadipaten nu geus kapake dina saban kajuaraan kelas dunya, sarta Industri Kecap nu geus lila ngarambah ka janapria.
Di widang pertanian, Majalengka oge ngahasilkeun jagong super nu panghadena sa-Indonesia, buah gedong gincu nu geus jadi icon Majalengka, jeung rea deui potensi nu baris dikembangkeun jadi potensi unggulan sejenna, saperti Jeruk Parel Asli Majalengka nu rasa has tur munggaran aya di Indonesia.
Sajaba ti eta, kolompok home industry atawa industri rumahtangga oge milu ngawarnaan brand image Majalengka. Kolompok-kolompok industri rumahtangga nu jadi binaan pamarentah daerah di antarana pangolahan kadaharan jeung inuman olahan saperti inuman "Justi" nu asalna tina jeruk sambel ti Desa Weragati Kacamatan Palasah nu geus bisa nembus pasar nasional. Terus produk makanan ringan ti kolompok Ibu Popon di Kalurahan Cijati Kacamatan Majalengka sarta olahan Lauk Pindang ti Kacamatan Jatitujuh. Ku euyeubna kolompok home industry ieu diharepkeun bisa nguatan brand image Majalengka nu has tur unik sarta mibanda ciri mandiri asli buatan Majalengka.
Luyu jeung kultur sarta topografi tanah Majalengka nu mangrupa kabupaten agraris, tangtuna rea mibanda potensi nu bisa dimekarkeun ku cara dipadukeun ngaliwatan konsep Agro Wisata, salian ti Wisata Budaya jeung Pendidikan.
Ku mingkin kerepna traffic kunjungan ka Kabupaten Majalengka balukar ayana pangwangunan bandara internasional, upaya-upaya pikeun ngamangpaatkeun piluang di sektor ieu mutlak diperelukeun, sahingga Majalengka bakal leuwih narik ati pikeun didareudeug ku pangunjung ti ditu ti dieu. Ku sabab kitu, dina taun 2011 nu bakal datang paling henteu aya 3 destinasi wisata unggulan. Nya eta pangwangunan Majalengka Spectaculer, pangwangunan Jabar Park Education nu rencanana baris ditempatkeun di wewengkon Kacamatan Sindangwangi, ngembangkeun obyek wisata Prabu Siliwangi di Kacamatan Rajagaluh, sarta oangwangunan "Kebon Wisata" Pancurendang di Kacamatan Majalengka.
Lian ti eta, wilayah pakotaan minangka representasi tina pangwangunan image Kota Majalengka kiwari oge ngawitan ditata, ku dilaksanakeunana palebaran jalan K.H. Abdul Halim, pangwangunan Plaza Bunderan Munjul jeung Bunderan Cigasong, nu dilengkepan ku sarana Ruang Terbuka Hijau jeung Monumen Dirgantara. Saterusna moal lila deui baris diwangun Bunderan Kadipaten nu jadi jalur utama patalimarga Bandung-Cirebon, sarta pangwangunan sawatara gapura minangka lawang asup ka kota Majalengka. Eta kabeh baris ningkatkeun kaendahan tur daya tarik pangunjung boh domestik boh mancanagara. Sabab kitu, nilik pikahareupeunana asa teu kaleuleuwihi mun sim kuring nyebutkeun yen Majalengka mangrupa The Dream City atawa kota impian, nu jadi harepan tur panyileukan masarakat Majalengka sakumna.
Pangwangunan padesaan
Nu teu eleh pentingna tur jadi garapan utama Pemkab Majalengka nya eta pangwangunan berbasis padesaan, sabab padumuk Majalengka rereana urang padesan. Pamarentah Kabupaten Majalengka anyar-anyar ieu geus ngaalokasikeun dana ADD gedena Rp 40,125 M ka 334 desa anu dibagikeun sacara proporsional. Sajaba ti eta Pamarentah Propinsi Jawa Barat gawe bareng jeung Pemkab Majalengka oge geus ngaresmikeun nu disebut "Desa Peradaban" anu neueulkeun palaksanaan widang otonomi desa pikeun ngawujudkeun desa mandiri anu oge mangrupa salasahiji tina misi Kabupaten Majalengka.
Program Desa Mandiri ieu paling henteu baris ngagores lima hal, nya eta aspek kalembagaan desa, aparatur pamarentah desa, kauangan desa, sarana jeung prasarana desa, sarta pemberdayaan masarakat desa. Dina hal ieu Kabupaten Majalengka meunang jatah alokasi 6 desa anu saban-saban desana meunang bantuan dana gedena samilyar rupia.
Kalestarian lingkungan
Tangtu wae dina ngalaksanakeun sakabeh program pangwangunan eta, pangpangna pangwangunan fisik, Pemkab Majalengka ngabogaan konsep anu mandom kana patokan: ngawangun bari teu ngaruksak lingkungan. Sim kuring diwanti-wanti boh ku gupernur boh ku presiden sangkan ngajaga Kabupaten Majalengka tina karuksakan lingkungan, dumeh kondisi alam Kabupaten Majalengka masih kawilang hade dibandingkeun jeung kabupaten sejenna di Jawa Barat.
Kawijakan nartibkeun Galian C anu ku sawatara kalangan disalah-hartikeun pikeun maehkeun usaha di sektor ieu, saenyana mangrupakeun lengkah antisipasi karuksakan lingkungan anu mamalana bakal dirasakeun ku anak-incu urang jaga. Ieu lain hartina ngalarang usaha. Idin usaha Galian C tetep bakal dikaluarkeun salagi lahanna masih bisa digali bari teu ngaruksak lingkungan. Jeung saenyana memang masih aya lahan nu bisa dimangpaatkeun pikeun usaha Galian C bari teu ngaruksak lingkungan, atawa milih cara sejen upamana ku ngadatangkan bahan saperti taneuh liat keur industri kenteng ti kabupaten sejen. Lain sabalikna, material ti urang diunjalan ka lembur batur. Sim kuring kacida teu panujuna jeung ngalarang pisan upama bahan baku Galian C dipasarkeun ka luar Kabupaten Majalengka.
Profesionalisme birokrasi
Tangtu wae, najan sakumaha ceuyahna potensi nu aya di masarakat upama teu dideudeul ku sistim birokrasi nu bener, moal bisa jalan kalawan hade. Ku sabab kitu, salian ti pokus kana ngawujudna pamarentahan nu beresih jeung tanggung jawab, urang oge miharep ayana kinerja kapamarentahan nu epektip, episien, sarta ngajungjung luhur ajen-ajen profesionalisme. Sabab kitu sistim birokrasi geus dibebenah ku jalan ngarobah pungsi jeung struktur organisasi sarta ngadobrak budaya "senioritas" jadi budaya "profesionalisme". Hal ieu diwujudkeun ku cara ngangkat para birokrat ngora pikeun nyekel jabatan-jabatan strategis nu diharepkeun bisa ngaronjatkeun sumanget jeung hasil gawe nu hade di kalapangan para pagawe Pamarentah Kabupaten Majalengka. Ku cara ieu, asalkeun mampuh, profesional tur nyumponan sarat, saha bae boga kasempetan pikeun ngaraeh jenjang karir nu leuwih hade.
Soalna, masalah SDM memang ngarupakeun hal nu kacida pentingna. Sabab kitu, tarekah nguatan sektor pendidikan tetep jadi hanca utama dina kawijakan pangwangunan di Kabupaten Majalengka, lantaran paktor SDM masih jadi alesan klasik gejedna pangwangunan.
Ku digulirkeunana dana BOS, Alhamdulillah pendidikan pikeun tingkat SD jeung SMP kiwari geus bisa diharatiskeun, sarta ka hareupna muga-muga bisa diteruskeun nepi ka tingkat SLTA. Salian ti eta, tanaga pendidikan oge diupayakeun sangkan ningkat karaharjaanana ngaliwatan program sertifikasi. Sedengkeun pikeun tanaga honorer, pamarentah puseur oge geus ngagodog sarta ngancer-ngancer pikeun dironjatkeun karaharjaanana atawa ditaekeun stateusna jadi pagawe negeri sipil (PNS). Tapi sarerea kudu sabar lantaran sagalana kudu ngaliwatan proses nu mangrupa pangaturan anggaran jeung kawijakan nu salila ieu masih gumantung ka pamarentah pusat.
Bareng jeung ngaronjatna mutu pendidikan, diharepkeun kaom akademisi jeung intelektual oge bisa ningkatkeun kontribusina ku mangrupa gagasan jeung ide-ide nu nyongcolang pikeun kamajuan pangwangunan. Ku tambah walatra jeung ngaronjatna mutu pendidikan, oge diharepkeun baris nambahan lolongkrang gawe nu ahirna bisa ngurangan angka kamiskinan jeung ngaronjatkeun karaharjaan masrakat.
Ngawujudkeun Majalengka "Remaja"
Ngarah sagalana lancar sakumaha nu diharepkeun, pangwangunan nu dilaksanakeun oge kudu dibarengan ku parobahan sikep jeung pola pikir masrakat sangkan leuwih dewasa, wijaksana, konstruktip jeung partisipatip. Parobahan pisik jeung sikep mental masrakat ieu kudu bareng tur sajalan, sahingga aya kasinambungan enggoning ngawangun "image" Majalengka nu pikatajieun batur. Sagigireun ti eta, sakabeh proses pangwangunan eta kudu ngiblat kana visi Kabupaten Majalengka nya eta Religius, Maju, tur Sejahtera ("Remaja").
Sipat religius nu geus sakulit-sadaging dina jiwa msarakat Majalengka, ngarupakeun modal dasar nu kacida pentingna enggoning ngawujudkeun visi jeung misi pangwangunan. Sim kuring inget kana salasahiji pidawuh Alloh Swt dina Al Qur'an Surat Ibrohim ayat 7, nu ungelna "Lamun maraneh sukuran ka Kami, pasti Kami bakal nambahan ni'mat ka maraneh. Tapi lamun maraneh kupur kana ni'mat Kami, saestuna siksaan Kami kacida peurihna".
Tegesna, lamun ajen-ajen sukuran eta ku urang diterapkeun kalawan nyata dina kahirupan sapopoe saperti salawasna ngarasa optimis turta suhud kana gawe dumasar kana kaimanan jeung katakwaan, tanwande bakal nimbulkeun sumanget gawe nu luar biasa, sahingga wajar mun Alloh Swt baris nambahan ni'matNa. Tapi sabalikna mun sagalana ukur disanghareupan ku aral subaha bari mumulan, justru ngan kasumpegan hate nu dirasakeun.
Urang sarerea bisa nyonto, kumaha ngabumikeun jiwa religius nu dideudeul ku dasar kaimanan jeung katakwaan nu pengkuh. Hiji pakampungan leutik nu ngaranna Mekkah tur alamna nya panas nya ngahgar, dina tempo kurang ti saratus taun bisa ngajanggelek jadi "imperium raksasa" nu ngawasa meh dua per tilu alam dunya, hiji kaberhasilan pangwangunan nu can aya tandingna dina sajarah peradaban mana wae di alam dunya ieu.
Komo deui urang mah ngabogaan sumber daya alam nu kacida beungharna, hususna di Kabupaten Majalengka ieu. Upama masrakatna bener-bener ngamalkeun ajen-ajen religius, sim kuring yakin jeung jeung gede pangharepan Majalengka bakala jadi kabupaten pangmajuna lain wae di level Jawa Barat, tapi oge di sakuliah Indonesia!
Ku sabab kitu sim kuring umajak ka sahumna masrakat Kabupaten Majalengka, yen enggoning ngawujudkeun visi jeung misi Kabupaten Majalengka teu cukup saukur aya dana jeung tanaga wungkul. Tapi oge perelu pamikiran, motivasi, inovasi, kreatifitas, rasa sabilulungan, sarta salawasna sukuran kana ni'mat ti pangeran ku cara ningkatkeun kaimanan jeung katakwaan ka Mantenna. Insya Alloh, hasilna lain ngan sakadar "progress", tapi bener-bener jadi "power" nu bisa ngawujudkeun sagala impian urang ngeunaan Kabupaten Majalengka nu leuwih hade dina mangsa nu bakal datang.*
---------------------------------------------------------------------------------------------
Langganan: Poskan Komentar (Atom)


text:
Kelenjar adrénal
Dina mamalia, kelenjar adrénal (ogé katelah kelenjar suprarénal) nyaéta kelenjar éndokrin bentuk béntang nu nyéngclé dina ginjal; ngaranna nujul ka perenahna (ad-, "deukeut" atawa "dina" + renes, "ginjal"; jeung supra-, nu hartina "luhureun"). Pancén utamana nyaéta pikeun ngatur réspon setrés ku cara sintésis kortikostéroid jeung katékolamina, kaasup kortisol jeung adrénalin (épinéfrin).
Anatomi jeung guna[édit | sunting sumber]
Kelenjar adrénal perenahna dina abdomén dada, 'luhureun' unggal ginjal, dina bagian anterosuperiorna. Ieu kelenjar dibulen ku kapsul adiposa jeung renal fascia. Dina manusa, kelenjar adrénal aya dina hambalan ka-12 thoracic vertebra, sarta nampa asupan getih ti artéri adrénal. Ieu kelenjar kabagi kana dua wangun/struktur béda, nu masing-masing nampa pangaturan ti sistem saraf:
- Adrenal medulla: inti kelenjar adrénal, dikuriling ku adrenal cortex.
- Adrenal cortex


text:
Imunisasi
Imunisasi nyaéta prosés prévéntif keur ningkatkeun daya tahan awak, ku jalan ngasupkeun hiji bahan (agent) kana jero awak, supaya awak urang bisa ngawangun katahanan pikeun ngalawan bahan éta. Bahan éta dipikawanoh minangka imunogén. Imunisasi sarua jeung vaksinasi, lamun vaksinasi éta migunakeun bahan nu bisa nginféksi sacara aktif saperti nu dilakukeun waktu imunisasi. Sahingga, imunisasi mangrupakeun istilah anu ilahar pikeun vaksinasi jeung hal-hal anu dihasilkeun tina prosés ieu.
Nalika munggaran sistim katahanan manusa disanghareupkeun kana hiji panyakit, sistim katahanan eta bakal ngawangun kamampuan pikeun ngaréspon inféksi nu datang satuluyna. Ku sabab eta, ku jalan ngasupkeun imunogén kalayan cara-cara anu egus diatur, awak diharepkeun bakal bisa ngalindungan sorangannana tinu inféksi dina waktu-waktu saterusna salila hirup.


text:
Kuntilanak
Kuntilanak dina basa melayu hartina puntianak, pontianak nya éta awéwé nu keur kakandungan tuluy maot saacan ngalahirkeun.[1]Kuntilanak digambarkeun salaku awéwé anu geulis jeung bolong tonggongna biasana sok nyingsieunan masarakat, ciri ayana kuntilanak téh ngambeu bau kembang samoja, cenah lalaki-lalaki anu teu ati-ati bisa dipaéhan sanggeus éta kuntilanak ngarubah wujudna jadi awéwé nu nyedot getih.[1]Kuntilanak ogé paling resep ngadahar orok jeung ngaheureuyan awéwé nu keur kakandungan, loba pisan masarakat nu béda sawanganana ngeunaan masalah kuntilanak sabab euweuhna téori anu nguatkeun ieu goib, saperti halna carita-carita nu pikasieuneun dina film horor jeung dina Televisi Malaysia[1]
Déskripsi[édit | sunting sumber]
Uggal nagara miboga jurigna séwang-séwangan, kitu ogé nagara Indonésia, sasaruaan kuntilanak jeung jurig nu di Amérika nya éta vampir, kuntilanak jeung vampir sarua sok digambarkeun maéhan manusana ku cara nyedot getih manusa bari ngégél beuheungna.[2]Béda jeung kuntilanak nu aya di Malaysia nu ngagambarkeun yén kuntilanak téh bolong tonggongna, ari di Indonésia mah hususna di Sunda kuntilanak téh digambarkeun henteu bolong tonggongna tapi rata biasa, jurig anu bolong tonggongna di Indonésia mah disebutna jurig Sundel bolong.[1]Kuntilanak paling resep cicing dina tangkal gedé contona waé tangkal waru anu wangunna beurat sabeulah ka gigir (condong) umumna ieu tangkal téh disebut Waru Doyong.[1]Dina tradisi jeung kapercayaan masarakat Jawa, kuntilanak moal ngaganggu awéwé nu keur kakandungan lamun awéwé éta mawa barang-barang anu seukeut, saperti paku, péso, jeung gunting lamun rék indit-inditan kamana-mana.[1]
Cara Ngalawan[édit | sunting sumber]
Ku ayana barang-barang anu seukeut sabangsaning paku, péso, jeung gunting dipercaya ku masarakat Jawa jeung Sunda bisa ngajagaan orok (ngaliwatan éta barang saréa'at ayana pitulung Gusti) ti gangguan kuntilanak.[1]Béda halna jeung kapercayaan masarakat Melayu (Malaysia), barang-barang anu seukeut saperti anu tadi disebutkeun di luhur yén bisa dipaké ngalawan kuntilanak, nalika kuntilanak datang ngaheureuyan, paku ditanjebkeun kana liang anu aya ditukangeun beuheungna kuntilanak.[1]Sedengkeun kapercayaan di Indonésia mah tempat nancebkeun paku ngalawan kuntilanak téh pas dina emun-emunanana.[1]


text:
Préféktur Gifu
Préféktur Gifu (岐阜県 Gifu-ken), lokasi di wewengkon Chūbu bagian tengah Jepang. Ibukota Propinsina nyaeta Kota Gifu. Posisina di puseur Jepang, éta miboga hal penting minangka sisimpangan Jepang, nyambungkeun wétan ka kulon. Salila période Sengoku, réa nu nyebutkeun yen, "ngawasa Gifu hartina anjeun ngawasa Jepang."
Daptar eusi
Sajarah[édit | sunting sumber]
Wewengkon Gifu kiwari mangrupa bagean tina periode Yamato kira-kira panengah abad kaopat. Sabab ayana di tengah-tengah pulo Honshu, kawentar sabage tempat perang dina Sajarah Jepang, catetan perang pangkolotna nyaeta Perang Jinshin dina taun 672, nu ngajadikeun Kaisar Temmu salaku kaisar Jepang ka-40.
Wewengkon di Préféktur Gifu nyaeta propinsi heubeul Hida jeung Mino, bagean leutik ti Propinsi Echizen jeung Propinsi Shinano. Ngaran ieu préféktur asalna tina ngaran ibukota propinsi nyaeta, Gifu, ngaran kota nu dipake ku Oda Nobunaga sawaktu kampanye ngahijikeun Jepang dina taun 1567.[1] Karakter mungaran dina ngaran Gifu asalna tina Qishan (岐山), gunung legenda nu dipake sawaktu Cina ngahiji, sedengkeun karakter kadua tina Qufu (曲阜), tempat lahirna Konghucu.[2] Nobunaga milih ngaran éta alatan manéhna hayang ngahijikeun sakuliah Jepang sarta manéhna hayang dianggap boga pamikiran nu rongkah.
Nurutkeun sajarah, Préféktur Gifu boga fungsi minangka puseur tempat nyieun pedang di sakumna Jepang, jeung Seki dipikanyaho tempat nyieun pedang pangalusna di Jepang. Kiwari, Gifu kawentar oge dina mode (utamana di dayeuh Gifu) sarta téknik roket (inggris: aerospace) di Kakamigahara.
Dina tanggal 28 Oktober 1891, kiwari kota Motosu nyaeta tempat epicenter Lini Mino-Owari, lini panggedena nu pernah kajadian di Jepang.[3] Ditaksir kira-kira 8.0 skala Richter nu nyababkeun kabeulahna taneuh nu bisa ditempo nepi ka kiwari.
Geografi[édit | sunting sumber]
Salah sahiji propinsi di Jepang nu aya di daratan bagean jero, Propinsi Gifu diwatesan ku tujuh propinsi sejen nyaeta : Propinsi Aichi, Fukui, Ishikawa, Mie, Nagano, Shiga jeung Toyama. Kode pos di Jepang, dimimitian ku tilu nomer, antara 001 nepi ka 999. Bageam Gifu mimiti ti 500, salah sahiji bukti yen Gifu ayana di tenah-tengah Jepang.
Wewengkon[édit | sunting sumber]
Préféktur Gifu kabagi kana 5 wewengkon, nu ngabogaan wewenang sorangan keur ngamajukeun daerahna. Lima wewengkon ieu nyaeta Seinō (西濃), Gifu (岐阜), Chūnō (中濃), Tōnō (東濃) jeung Hida (飛騨).
Topografi[édit | sunting sumber]
Di beulah kaler nyaeta wewengkon Hida mangrupa gunung-gunung nu jangkung, bagean ti Japanese Alps. Di beulah kidul nyaeta wewengkon Mino mengrupa daerah subur di Dataran Nobi, wewengkon nu hade keur tatanen. Masarakat Gifu, lolobana hirup kumbuh di beulah kidul, deukeut ka kota metropolitan Nagoya.
Gunung-gunung di wewengkon Hida kaasup kana Pagunungan Hida, nu disebut oge "Northern Alps," jeung Pagunungan Kiso, nu disebut oge "Central Alps" di Japan. Pagunungan Ryohaku oge aya di wewengkon Hida. Nu sejenna nyaeta Pagunungan Ibuki jeung Pagunungan Yoro.
Wewengkon Mino ditutupan ku dataran aluvium ti Tilu Walungan Kiso, nyaeta Walungan Ibi, Walungan Kiso jeung Walungan Nagara. Sumber cai sakabeh ieu walungan aya di Préféktur Nagano tur ngalir ngaliwatan Préféktur Aichi jeung Mie samemeh ngamuara ka Basisir Ise. Walungan utama sejenna nyaeta walungan Jinzū, Takahara, Shō, Shōnai, Yahagi jeung Ishitoro.
Iklim[édit | sunting sumber]
Sabab wewengkon Mino dikurilingan ku gunung-gunung nu pendek, naek turun suhu kajadian sapanjang taun, ti usum panas nepi ka usum tiris. Upamana, kota di beulah wetan nyaeta Tajimi, geus ilahar ngalaman hawa pangpanasna sa Jepang dina unggal taun, dina 16 August, 2007, kacatet hawa pangpanasna sa Jepang nu pernah kajadian nyaeta --40.9 degrees Celsius.[4] Usum panas jadi leuwih panas sabab ieu wewengkon mangrupa tempat nu katutupan ku gunung-gunung, saterusna bakal leuwih panas sawaktu, angin foehn datang ngaliwatan Pagunungan Ibuki di wewengkon Kansai. Wewengkon Hida, nu mangrupa pagunungan, ilaharna leuwih tiris tinimbang wewengkon Mino, sanajan kadangkala leuwih panas oge. Shōkawa-chō, kacamatan di kota Takayama, aya di pagunungan tur ieu kacamatan ngarupakeun tempat pangtirisna di pulo Honshū.
Ekonomi[édit | sunting sumber]
Wisata[édit | sunting sumber]
Gifu miboga réa atraksi wisatawan populer, nu aya di sakabéh bagian prefecture. Tempat anu pang populer nyaéta Gifu, Gero, Shirakawa sarta Takayama. Gifu kawéntar pikeun nguseup make manuk, anu miboga sajarah leuwih 1.300 warsih, minangka sajarah panjang boh Oda Nobunaga atawa Saitō Dōsan. Gero dipikanyaho pikeun cinyusu panasna paragi santai, anu narik wisatawan sapanjang warsih. Désa sajarah Shirakawa nyaéta Tempat Titilar Dunya UNESCO. Takayama kawéntar alatan kota aslina sarta mindeng disebut Kyoto Leutik.
Salian ti wewengkon wisata internasional, Gifu ogé jadi tuan rumah sababaraha kagiatan internasional. World Event sarta Convention Complex Gifu biasa dipake keur ngayakeun rupa-rupa kagiatan internasional. Widang séjén kagiatan internasional, kawas dina 2005 Kejuaraan Ngawelah Parahu Sadunya diayakeun di dayeuh Kaizu.
Kota-kota[édit | sunting sumber]
Dua puluh hiji kota aya di Préféktur Gifu nyaeta:
Rujukan[édit | sunting sumber]
- ↑ Stone ledger in front of Kashimori Shrine. Erected by Kashimori Shrine.
- ↑ Gifu tour guide - Outline of Gifu Prefecture. Gifu Prefecture Tourist Federation. Accessed September 9, 2007.
- ↑ Mino Earthquake. Tokyo Science Museum. Accessed July 5, 2007.
- ↑ Gifu Prefecture sees highest temperature ever recorded in Japan - 40.9 - Japan News Review


text:
Rasio bencana
Rasio bencana dina analisa survival nyaeta kasimpulan tina beda antara dua kurva survival, ngagambarkeun nguranganna resiko kematian dina babandingan kontrol pencegahan, salila waktu nu diperhatikeun. Ieu ngarupakeun bentuk resiko relatip. Model proporsi regresi bencana (oge disebut model regeresi Cox) nganggep yen resiko relatip kematian antara pencegahan jeung kontrol ngarupakeun hal nu angger dina interval waktu. Model ieu dipake salaku algoritma komputer keur nyimpulkeun risiko kematian relatip kana interval waktu dina hiji gambar.
numana O nyaeta jumlah observasi kematian dina grup husus, sarta E jumlah ekspektasi kematian, dumasar kana ieu kaayaan, tapi teu nyokot itungan tina unggal ekspektasi pencegahan.
Tumbu kaluar[édit | sunting sumber]
Rujukan[édit | sunting sumber]
- Altman, DG. Practical Statistics for Medical Research. Chapman & Hall. London, 1991. ISBN 0412276305. pp383-4.


text:
Degung Sunda Nikahan Free Mp3 Download
MUST READ
:
1. Download Link will working with Browser MOZILLA FIREFOX & CHROME
only.
2. Don't use IE (Internet Explorer)
browser.
Gamelan Degung Sunda Mp3
Degung Sunda - Pernikahan Mp3
Degung Sunda Sabilulungan Intrumental Music Full Mp3
Degung Sunda - Pernikahan Mp3
Sabilulungan - Musik Sunda Beautiful Sundanese Music From Indonesia Mp3
Degung Sundanese Music Of West Java Mp3
Degung - Traditional Instrumental Degung Music Mp3
Nining Meida - Kalangkang Mp3
Degung Sunda - Pernikahan Topan Riska Mp3
Degung Bali - Traditional Instrumental Music Degung Bali Mp3
Sabilulungan Sundanese Gamelan Mp3
Relaxing Degung Bali Music Juru Pencar Sekar Pandan Wangi Mp3
Degung Sunda Sabilulungan Intrumental Music Full Album Mp3
Ujang Suryana Degung Sundanese Music For Spa And Relaxation Mp3
Degung Sunda Bulan Dagoan Sundanese Instrumental Mp3
Upacara Adat Sunda Mapag Panganten Zalu Raga Enterthaiment Bandung Mp3
Upacara Adat Sunda Mapag Panganten Zalu Raga Enterthaiment Bandung Mp3
Baramaen Gamelan Degung Sunda Mp3
Undangan Pernikahan Sunda Aris-meri Mp3


text:
Widura
Widura (basa Sansakerta: विदुर; Vidura) nyaéta salah saurang inohong protagonis dina wiracarita Mahabarata. Manéhna nyaéta adi téré Pandu jeung Dréstarasta alatan ngabogaan bapa anu sarua, tapi béda indung. Bapana Widura nyaéta Resi Abiyasa sarta indungna nyaéta saurang awéwé ti kasta sudra. Widura henteu milu turun jurit dina médan perang Kurusétra, nyaéta perang antara Pandawa jeung Kurawa.
Kalahiran[édit | sunting sumber]
Dina bagian kahiji buku Mahabarata, nyaéta Adiparwa, dicaritakeun yén dina waktu Ambalika dipinang saraya pikeun datang ka Resi Abiyasa pikeun meunangkeun turunan, manéhna nampik alatan ngarasa sieun ku raut beungeut sang resi anu pohara pikasieneun. Demi nyumponan paménta mitohana, nyaéta Satyawati, Ambalika ngirimkeun saurang dayang pikeun manggihan Resi Abiyasa sorangan dina jero hiji kamar. Dayang kasebut ngaladénan sang resi kalayan alus sahingga sang resi ngomong yén jaga anak anu baris dilahirkan ti pianakan dayang kasebut baris milampah mulia. Tapi hiji hal anu ngajadikeun Satyawati kuciwa nyaéta anak kasebut lain turunan minantuna, tapi turunan saurang ladén ti kasta sudra.
Mangsa ngora sarta atikan[édit | sunting sumber]
Waktu Widura masih ngora, manéhna diajar kalayan bimbingan Bisma jeung dua urang barayana. Nurutkeun Mahabarata, manéhna pangwijaksanana lamun dibandingkeun jeung dulur-dulurna. Manéhna diajar jadi mantri raja, samentara Pandu diangkat jadi panglima perang, sedengkeun Dréstarastra dipilih jadi putera makuta. Alatan Drétarastra lolong, Pandu ngagantikeunana sarta maréntah atas nama Dréstarastra, sedengkeun Widura jadi panaséhat raja jeung maturan Dréstarastra.
Peran dina Dinasti Kuru[édit | sunting sumber]
Widura mangrupa jelema anu waskita mangsa timbul niat jahat dina haté Dréstarastra jeung Duryodana pikeun nyingkahkeun para Pandawa. Mangka saméméh Pandawa miang ka Waranawata pikeun pakanci, Widura ngélingan Yudistira sangkan ati-ati ka para Kurawa jeung bapana Dréstarastra. Waktu kasalametan para Pandawa jeung indungna kaancam di Waranawata, sababaraha-kali Widura ngirimkeun duta pikeun mantuan para Pandawa ngaloloskeun diri tina unggal musibah anu tumiba.
Dina pagétréngan antara Kurawa jeung Pandawa ngeunaan masalah Astinapura, Widura geus usaha pikeun ngadamékeun, pédah dua beulah pihak ngarupakeun hiji kulawarga sarta baraya. Dina usahana néangan katengtreman manéhna ngadatangan para pini sepuh Pandawa jeung Kurawa, diantarana Resi Bisma, Resi Drona, Prabu Dréstarasta, Kresna, Yudistira sarta Duryodana sarta nyarita yén manéhna anu nulis piagem pamasrahan Astinapura ti Resi Abiyasa ka Prabu Dréstarasta minangka pemangku karajaan sanggeus Prabu Pandu mangkat. Sabot perang di Kurusetra lumangsung, Widura tetep cicing di Asstinapura sanajan manéhna henteu ngabiluk para Kurawa.